Menilai kembali konsep hak asasi manusia pada waktu pandemik

Pada waktu pandemik ini pelbagai isu mewarnai negara kita walaupun masyarakat Malaysia masih terkurung di rumah dengan batasan-batasan aktiviti fizikal.Memang janggal, tetapi kita tiada pilihan selagi vaksin tidak ditemui dan diterima.Kaedah yang paling ampuh mengelakkan jangkitan Covid-19 adalah dengan melakukan pengasingan kendiri.Pergerakan kita disekat dan dibataskan.Manusia menjadi gelisah, gusar dan ada yang tertekan dengan kehidupan norma baru ini.Dalam situasi ini, kerajaan yang bertanggungjawab akan melaksanakan fungsinya iaitu memastikan rakyat berada dalam keadaan selamat.Ini membuka semula perbincangan kita berkenaan tugas kerajaan itu sendiri.Tugas kerajaan bagi memenuhi dua hal.Pertama, menjaga kepentingan awam (maslahah am).Kedua, memastikan rakyatnya hidup dengan beradab (virtues).Beradab di sini bermaksud melahirkan warganegara sempurna yang mempunyai moral dan etika yang baik.Sudah tentu, tujuan akhirnya adalah bagi melimpahkan kebahagiaan (happiness) kepada seluruh rakyatnya.Dalam hal ini, keputusan kerajaan melaksanakan Perintah Kawalan Pergerakan (PKP) dan darurat mendapat reaksi pelbagai daripada rakyat.Ada yang bersetuju dan ada yang tidak.Walaupun, PKP dan Darurat dibenarkan di bawah perundangan dan Perlembagaan negara tetapi persoalan yang harus difikirkan, sejauh mana kerajaan boleh menggunakan kuasa yang ada dalam menyekat kebebasan hak asasi manusia?Hak untuk bergerak bebas dan hak untuk bekerja misalnya terjejas semasa pandemik ini.Adakah sekatan ini sesuatu yang adil?Keadilan bermaksud meletakkan sesuatu pada tempatnya.Dalam falsafah politik acap kali keadilan juga bermaksud tidak ada kezaliman kerajaan kepada rakyatnya.Peranan kerajaan dan rakyat perlu diletakkan di tempat yang betul supaya adanya suatu keharmonian bagi memenuhi tujuan kita berkerajaan.Suasana pandemik sekarang ialah suatu keadaan krisis dan luar biasa.Ia bukanlah suasana biasa dan normal.Jika dalam suasana normal, menyekat kebebasan manusia adalah sesuatu yang tidak adil tetapi bagaimana jika keadaan krisis dan luar biasa terjadi seperti pandemik Covid-19 ini?Sudah tentu, tindakan kerajaan dan rakyat itu sendiri turut berubah.Pelindungan dan pematuhan hak asasi manusia dan kebebasan juga berubah dalam keadaan dan suasana yang berbeza.Kebebasan bukanlah bermakna kebebasan mutlak sehingga boleh menyakiti orang lain.Kebebasan hadir dengan tugas (duty) dan tanggungjawabnya (responsibility) sendiri.Walaupun keadilan juga bermaksud memberikan hak asasi tertentu kepada rakyat supaya tidak berlaku kezaliman dan tirani kerajaan terhadap rakyat, tetapi skop hak asasi manusia tidak hanya terbatas kepada hubungan rakyat dan kerajaan.Ia perlu dilihat lebih luas dari itu.Kezaliman bukan hanya berpunca daripada kerajaan tetapi individu juga boleh menzalimi diri sendiri.Ini yang ditegaskan di dalam agama Islam bahawa Tuhan memberikan petunjuk melalui al-Quran (Tanzil) bagi manusia supaya manusia tidak menzalimi dirinya sendiri.Allah berfirman dalam surah al-A’raf Ayat 23 “Mereka berkata: Wahai Tuhan kami!-kami telah menzalimi diri kami, dan jikalau tiada Kau ampuni, dan cucuri RahmatMu kepada kami justeru sesungguhnya kami ini akan tergolong dengan yang rugi”.Sekatan oleh kerajaan adalah untuk mengelakkan rakyatnya menjerumuskan diri daripada jangkitan Covid-19 yang semakin mengganas sehingga memudarat dan memusnahkan diri.Kita tentu terfikir, hak asasi manusia yang sifatnya sejagat, wujud secara alami ini tidak sepatutnya dibataskan kerana manusia itu ada autonominya sendiri.Menyekat suatu hak asasi yang sejagat dan diiktiraf adalah suatu bentuk kezaliman.Benarkah faham itu?Sememangnya komuniti dunia di bawah Pertubuhan Bangsa-Bangsa Bersatu (PBB) selepas tragedi Perang Dunia Pertama dan Kedua, peristiwa pembantaian orang Yahudi (Holocaust) dan regim zalim Apartheid di Afrika Selatan merasakan perlunya digubal suatu prinsip hak asasi manusia yang sejagat supaya peristiwa hodoh dan tragik itu tidak berulang kembali.Maka, komuniti dunia telah mendatangkan suatu deklarasi sejagat perihal hak asasi manusia yang mesti dipatuhi oleh kerajaan.Dokumen ini ialah Deklarasi Hak Asasi Manusia Sejagat PBB.Antara lain dokumen ini menyenaraikan hak asasi manusia sejagat yang mesti dilindungi oleh kerajaan seperti hak untuk hidup, hak untuk tidak disiksa, hak bebas daripada perhambaan, hak bebas bergerak, hak kepada harta, hak kepada bebas berfikir dan beragama, hak menyatakan pendapat, hak untuk berhimpun, hak untuk bekerja, hak pendidikan, hak kepada kebudayaan dan hak berehat.Namun demikian, Artikel 29 (2) Deklarasi Hak Asasi Manusia Sejagat PBB menyatakan “Dalam pelaksanaan hak dan kebebasannya, setiap orang hanya tunduk pada batasan-batasan yang ditentukan oleh undang-undang, semata-mata untuk menjamin pengakuan dan penghormatan terhadap hak dan kebebasan orang lain, dan memenuhi syarat-syarat moral, keselamatan awam dan kesejahteraan umum yang adil dalam masyarakat yang demokratik.”Jelas sekali, bagi mengolah persetujuan semua kerajaan, maka Artikel 29 (2) ibarat kenyataan “catch-all” yang mengiktiraf kedaulatan sesebuah negara bagaimana hak asasi sejagat ini perlu diadun, dilaksana dan dilindungi menurut tradisi, adat dan budaya sesebuah negara.Hak asasi manusia walaupun bersifat sejagat tetapi pematuhannya bersifat kontekstual berdasarkan kepada budaya dan agama sesebuah negara.Persoalan moral misalnya adalah sesuatu pengiktirafan komuniti dunia bahawa kebebasan bermaksud memilih sesuatu yang baik dan bermoral.Misalnya, kebebasan  untuk menukar jantina bukanlah suatu kebebasan, sebaliknya ialah kezaliman diri sendiri dengan menukar jantina yang bertentangan dengan hakikat fitrah manusia itu sendiri.Dalam hal ini kerajaan boleh melalui undang-undang menghalang kezaliman ke atas diri sendiri itu terus berlaku.Contoh yang lain, kerajaan berhak untuk menyekat rakyatnya rentas negeri atau bergerak atas faktor keselamatan awam semasa pandemik ini.Kebebasan bergerak akan menyebabkan jangkitan bertambah dan memudaratkan orang lain.Bagi memastikan segala kemudahan perubatan dan hospital mencukupi bagi merawat pesakit Covid-19, kerajaan melalui undang-undang berhak untuk mengambil tanah-tanah individu bagi membina hospital dan kemudahan tambahan untuk tujuan kesejahteraan umum walaupun ia bertentangan dengan hak kepada harta yang dinyatakan dalam Deklarasi Hak Asasi Manusia Sejagat PBB.Jelas sekali Artikel 29(2) ini cuba dipadamkan oleh pejuang hak asasi manusia dengan hanya menumpukan kepada hak-hak asasi sejagat tetapi tidak pula mengutarakan hakikat bahawa dokumen yang sama memberikan suatu keseimbangan antara tugas kerajaan dan pelindungan hak-hak asasi manusia atas dasar menjaga kepentingan awam dan memastikan rakyatnya sentiasa hidup dalam kompas moral yang betul.Artikel 29 (2) ini juga membuktikan bahawa kebebasan mutlak adalah sesuatu yang utopia.Kebebasan hadir dengan tugas dan tanggungjawab.Maka, kerajaan wujud bagi memastikan keadilan kepada semua dapat dilaksanakan.Sesungguhnya, pandemik ini membuka mata kita untuk memahami konsep hak asasi manusia dengan betul dan benar.Dakyah-dakyah kebebasan dan kesaksamaan yang terpesong boleh memusnahkan negara dan sekaligus memudaratkan majoriti rakyat yang lain.Mohd Jamizal Zainol merupakan pengerusi, Pusat Polisi dan Hal Ehwal Ekonomi Malaysia (Peace)* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Selangor catat purata 6 kematian seminggu akibat Covid-19

Selangor mencatatkan purata enam kes kematian seminggu akibat wabak Covid-19 sejak awal tahun ini hingga 19 November lepas.
Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri Dr Siti Mariah Mahmud berkata sejak Covid-19 melanda negara, kadar kematian secara keseluruhan di Selangor merekodkan sejumlah 10,911 kes iaitu 0.7% kadar kematian kes (CFR).
"Bagaimanapun, untuk 2022, sejak minggu epidemiologi (ME) ketiga yang lepas, kadar CFR ini telah menurun ke angka 0.1%," katanya menjawab soalan Saari Sungib (PH-Hulu Kelang) mengenai tahap kawalan terhadap penularan Covid-19 sepanjang tahun ini, pada sidang Dewan Undangan Negeri (DUN) Selangor hari ini.
Beliau berkata situasi Covid-19 di Selangor sepanjang tahun ini masih terkawal iaitu kira-kira 1,000 ke 2,000 kes didaftarkan sehari bermula ME 35 hingga ME 46 dengan majoriti kes yang didaftarkan adalah daripada kategori dua, iaitu 95% manakala 4.5% lagi dalam Kategori Tiga, Empat dan Lima.
Menurutnya, antara faktor penyumbang kepada keadaan semasa ini ialah kadar vaksinasi Covid-19 termasuk dos penggalak yang tinggi iaitu melebihi 90% daripada jumlah penduduk Selangor.
Selain itu, Dr Siti Mariah berkata faktor lain ialah fasiliti kesihatan awam yang mampu menampung kes-kes berkategori tiga, empat dan lima serta aktiviti pendidikan kesihatan berterusan yang dijalankan bagi mengingatkan orang awam berkenaan kepentingan menjaga kesihatan kendiri.
Namun katanya, orang awam disarankan untuk mengambil vaksin penggalak kedua terutamanya golongan yang berisiko tinggi ekoran kemunculan subvarian Omicron XBB yang menunjukkan peningkatan terhadap kadar kebolehjangkitan, walaupun kadar kematian disebabkan varian baru itu masih rendah.


Kes harian jangkau 5,500 jangkitan

Malaysia merekodkan kes baru sebanyak 5,551 kes menjadikan kes keseluruhan Covid-19 meningkat sebanyak 2,649,578 kes.5,301 pesakit juga direkodkan sembuh, menjadikan jumlah keseluruhan pesakit sembuh sebanyak 2,556,554.Dalam pada itu, kes yang memerlukan rawatan di unit rawatan rapi (ICU) adalah sebanyak 499 kes di mana 362 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 269 kes di mana 157 adalah kes Covid-19.Dari 5,551 kes harian yang dilaporkan pada hari ini, 78 kes (1.4%) adalah daripada Kategori Tiga, Empat, dan Lima, dan 5,473 kes (98.6%) lagi adalah terdiri daripada Kategori Satu dan Dua.


Singapura catat kes harian Covid-19 tertinggi hampir 2,000

Kementerian kesihatan Singapura melaporkan 1,939 kes Covid-19 pada Ahad, rekod tertinggi sejak pandemik melanda negara itu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Sorry.


Rayuan Mais berhubung penukaran status Islam wanita diputuskan 28 November

Panel tiga hakim Mahkamah Rayuan menetapkan 28 November ini untuk menyampaikan keputusannya berhubung rayuan Majlis Agama Islam Selangor (Mais) dan kerajaan negeri Selangor untuk mengembalikan status agama Islam seorang wanita berusia 35 tahun.
Mais dan kerajaan Selangor mengemukakan rayuan terhadap keputusan Mahkamah Tinggi pada 21 Disember tahun lepas yang membatalkan penukaran agama wanita itu kepada Islam oleh ibunya, seorang mualaf, ketika dia berusia empat tahun.
Hakim Yaacob Md Sam, yang bersidang bersama P Ravinthran dan Mohd Nazlan Ghazali, berkata mereka memerlukan lebih masa untuk membincangkan isu yang dibangkitkan oleh peguam yang mewakili pihak-pihak dalam rayuan itu.
"Ia adalah kes kepentingan awam yang memerlukan kami meneliti penghujahan dan kes undang-undang. Kami menangguhkan keputusan kami ke 28 November," kata Yaacob, yang mempengerusikan panel itu.
Wanita kelahiran Selangor itu, berbapakan penganut agama Hindu manakala ibu beragama Buddha yang kemudiannya memeluk Islam, memfailkan saman pemula di Mahkamah Tinggi Shah Alam pada 10 Mei tahun lepas, memohon pengisytiharan bahawa dia bukan seorang beragama Islam dan mahu Jabatan Pendaftaran Negara (JPN) untuk mengeluarkan perkataan "Islam" daripada kad pengenalannya.
Wanita itu mendakwa ibunya menukar agamanya pada 1991 di Jabatan Agama Islam Selangor. Pada masa itu ibu bapanya dalam proses perceraian dan selepas bercerai, ibunya berkahwin dengan lelaki Islam pada 1993 manakala bapa kandungnya meninggal dunia akibat kemalangan pada 1996.
Dia mendakwa walaupun beragama Islam, dia terus menganut agama Hindu dan ibu serta bapa tirinya membenarkan dia mengamalkan agama Hindu - agama yang dianuti sejak dilahirkan.
Pada 2013, wanita itu memfailkan permohonan di Mahkamah Tinggi Syariah Kuala Lumpur untuk diisytiharkan keluar Islam tetapi permohonannya itu ditolak pada 2017, dan dia diperintahkan supaya menghadiri sesi kaunseling. Mahkamah Rayuan Syariah turut mengekalkan keputusan itu.
Wanita itu kemudian memfailkan saman di Mahkamah Tinggi Shah Alam (sivil) pada 2021 dan berjaya mendapat pengisytiharan bahawa dia bukan beragama Islam.
Dalam prosiding secara dalam talian hari ini, peguam Mohamed Haniff Khatri Abdulla yang mewakili Mais berhujah bahawa Mahkamah Tinggi terkhilaf semasa membenarkan permohonan wanita itu, dengan alasan keputusan Mahkamah Tinggi adalah melanggar Perkara 121 (1A) Perlembagaan Persekutuan.
Perkara 121 (1A) memberi kuasa kepada Mahkamah Syariah untuk mendengar dan memutuskan perkaran berkaitan agama Islam.
Haniff berkata wanita itu sebelum ini memfailkan permohonan di Mahkamah Syariah untuk keluar daripada agama Islam, sambil menambah bahawa saman sivilnya adalah percubaan untuk membuat litigasi semula apa yang diputuskan oleh Mahkamah Syariah.
Penasihat Undang-undang Negeri Selangor Salim [email protected] mewakili kerajaan negeri Selangor menerima pakai hujah Mohamed Haniff Khatri.
Peguam Malik Imtiaz Sarwar yang mewakili wanita itu, dalam hujah balasnya berkata mahkamah sivil mempunyai bidang kuasa untuk mendengar dan memutuskan tuntutan anak guamnya kerana dia tidak pernah menganut agama Islam.
Beliau berkata Mahkamah Tinggi betul apabila memutuskan bahawa anak guamnya tidak memeluk Islam secara sah dan penukarannya bertentangan dengan undang-undang penukaran agama Negeri pada masa itu yang menghalang penukaran agama secara unilateral.
Beliau berkata bapa kepada wanita itu masih hidup semasa ibunya menukarkan agamanya tanpa meminta persetujuan bapa.


Jalan terbaik buat Malaysia Airlines terus kibarkan bendera

Pada ketika ini, masa depan Malaysia Airline masih samar-samar. Pilihan yang ada sekarang ini: sama ada tukar menjadi syarikat penerbangan tambang murah, atau bergabung dengan AirAsia, atau suntikan dana pemilikan asing?“Saya tidak pasti sekiranya Malaysia Airlines menjadi syarikat tambang murah adalah langkah yang betul kerana kita memerlukan lebih banyak data mengenai penerbangan tambang murah berbanding premium,” kata Adli Amirullah, ahli ekonomi kanan di Institut Demokrasi dan Hal Ehwal Ekonomi kepada MalaysiaNow.“Jika Malaysia Airlines jadi tambang murah, mereka berkemungkinan bakal menjadi pesaing terbaik AirAsia – namun, timbul satu persoalan, adakah mereka mampu untuk bersaing dengan syarikat penerbangan tambang murah yang lebih besar?”Terdapat juga aspek praktikaliti yang perlu diambil kira dalam menukar syarikat penerbangan perkhidmatan penuh kepada tambang murah.“Sekiranya Malaysia Airlines menjadi syarikat penerbangan tambang murah, mereka perlu mengubah keseluruhan konfigurasi,” jelas bekas pengarah kewangan yang pernah berkhidmat dengan syarikat penerbangan itu selama 20 tahun.“Anda perlu tukar tempat duduk, kemudian menjadikan dapur lebih kecil dan semuanya itu memerlukan modal. Pemasaran juga memerlukan pendekatan berbeza.”Adakah liberalisasi sektor penerbangan mempengaruhi kelangsungan hidup Malaysia Airlines atau lebih berkait rapat dengan pilihan pengguna?Adli rasa kedua-duanya saling berkaitan.“Tanpa liberalisasi, harga tidak akan kompetitif, dan itu akan menyebabkan penjualan tiket rendah.”Beliau percaya lebih banyak persaingan akan menghasilkan perkhidmatan yang lebih baik.“Jika sekiranya syarikat penerbangan premium dapat menandingi harga syarikat tambang murah, mereka pasti dapat memberikan layanan lebih baik untuk memenuhi permintaan kategori pengguna yang berbeza.”“Bersaing semata-mata pada harga tidak akan berjaya buat Malaysia Airlines. Apabila mereka turunkan harga, mereka terpaksa kurangkan perkhidmatan dan mereka akan kehilangan pelanggan setia,” kata Prof Izlin Ismail, dari fakulti perniagaan Universiti Malaya, kepada MalaysiaNow.“Meminta pelabur asing membeli sebahagian besar saham Malaysia Airlines mungkin bukan jawapan terbaik,” katanya. “Ingat apa yang berlaku pada Proton?”Pada tahun 2017, pembuat kereta China Zhejiang Geely memperoleh 49.9% pegangan dalam Proton. Perjanjian itu dibuat oleh pentadbiran Najib Razak, ia dilabel ramai pihak sebagai menjual kepentingan nasional.“Persoalannya ialah: berapa nilai Malaysia Airlines sekarang? Adakah wang? Ataupun maruahnya?“Jika ia mengenai maruah, maka anda tidak boleh memberikan sebarang nilai. Dengan pemilikan asing sebagai majotiti, maka hilanglah syarikat penerbangan negara,” kata Izlin. “Ia masih di atas awan, tetapi bukan lagi milik kitaAdli berkata, “Membuka hak kepada pemilikan asing mungkin dapat membantu, tetapi saya tidak optimis langkah itu boleh menyelamatkan syarikat penerbangan mengambil kira keadaa semasa sektor pelancongan yang terjejas akibat pandemic Covid-19. Begitupun, membenarkan pemilikan asing mungkin dilihat pilihan lebih baik daripada bergantung kepada kerajaan untuk menyelamatkan perniagaan.”Khazanah Nasional merupakan pemegang saham tunggal Malaysia Airlines, dan minggu lalu, pengarah urusannya, Shahril Ridza Ridzuan, memberitahu Berita Harian pihaknya mungkin menyalurkan dana kepada Firefly, syarikat penerbangan tambah murah Malaysia Airlines.Kemudiannya, jika Malaysia Airlines tutup, Firefly bakal menjadi syarikat penerbangan negara.


Pengembara dari Malaysia boleh guna pas sempadan ke Thailand

Pengembara dari Malaysia dan Thailand kini boleh menggunakan pas sempadan untuk memasuki kedua-dua negara bermula hari ini.Exco Hubungan dan Kerjasama Sempadan Perlis Ruzaini Rais berkata kelonggaran itu diberikan hasil persetujuan kerajaan Malaysia dan Thailand bagi merancakkan kembali pembangunan di kedua-dua negara.Ruzaini berkata pengembara atau pelancong yang ingin menggunakan pas sempadan hanya perlu membuat permohonan menerusi laman portal “Thailand Pass” dalam tempoh 24 jam sebelum perjalanan ke negara berkenaan.“Penggunaan pas sempadan ini hanya dibenarkan untuk penduduk di empat negeri iaitu Perlis, Kedah, Perak Utara dan Kelantan.“Mereka yang menggunakan pas sempadan juga hanya dibenarkan memasuki Thailand selama tiga hari,” katanya selepas mengadakan lawatan susulan pembukaan semula pintu sempadan di Kompleks Imigresen, Kastam dan Kuarantin (ICQ) hari ini. Mengulas lanjut, Ruzaini berkata Malaysia turut memberi kelonggaran kepada pengembara atau pelancong dari Thailand yang menggunakan pas sempadan untuk berulang alik memasuki negara ini namun pihak terlibat seharusnya lengkap divaksinasi.Beliau berkata bagi pengembara atau pelancong yang menggunakan pasport untuk ke Malaysia, prosedur operasi standard (SOP) yang diguna pakai adalah sama seperti pembukaan sempadan negara pada 1 April lepas.“Individu yang ingin memasuki negara ini menggunakan pasport juga perlu membeli perlindungan insurans dan melakukan saringan kesihatan terlebih dahulu,” katanya.Dalam perkembangan berkaitan, Ruzaini berkata seramai 82 pengembara telah direkodkan merentasi sempadan Malaysia-Thailand menggunakan pintu sempadan ICQ Padang Besar setakat 10 pagi tadi.Menurut beliau pihaknya menjangkakan jumlah pengembara dari kedua-dua negara itu bakal bertambah dalam tempoh seminggu selepas ini.Pada 1 April lepas, pintu sempadan di Wang Kelian dibuka semula kepada rakyat Malaysia-Thailand selepas ia ditutup sebelum ini berikutan ancaman wabak Covid-19.


Muafakat Nasional desak kerajaan Selangor batalkan penyahwartaan HSKLU

Muafakat Nasional (MN) Negeri Selangor mendesak agar kerajaan negeri akur serta menghormati suara rakyat dengan membatalkan serta-merta penyahwartaan tanah Hutan Simpan Kuala Langat Utara (HSKLU) tanpa berdolak-dalik dan bermain politik.Menerusi kenyataan bersama Pengerusi Badan Perhubungan Umno Negeri Selangor Noh Omar dan Pesuruhjaya Badan Perhubungan PAS Negeri Selangor Ahmad Yunus Hairi, MN Selangor menyuarakan rasa kesal dan dukacita dengan tindakan kerajaan negeri meneruskan nyahwarta hutan seluas 536.7 hektar itu walaupun telah berjanji untuk menangguh dan menyemak semula di Dewan Undangan Negeri (DUN) Selangor baru-baru ini.Menurut kenyataan itu penyahwartaan tanah Hutan Paya Gambut itu telah diluluskan dalam mesyuarat Majlis Mesyuarat Kerajaan Negeri (MMKN) ke-17/2021 pada 5 Mei lepas dan dengan kelulusan itu nyahwarta berkenaan direkodkan dalam Warta Kerajaan Negeri Selangor pada tarikh 12 Ogos dan terus berkuat kuasa.“Tindakan mengenepikan protes serta bantahan awam dan suara ahli-ahli Dewan Negeri kerajaan serta pembangkang yang lantang menolak tindakan ini cukup tidak bertanggungjawab,” katanya.


Senarai calon Umno bagi PRN Sabah

Berikut adalah senarai calon Umno yang akan bertanding di bawah tiket Barisan Nasional (BN) bagi kerusi Dewan Undangan Negeri (DUN) Sabah pada Pilihan Raya Negeri bulan ini seperti diumumkan Pengerusi Badan Perhubungan Umno Sabah Bung Moktar Radin di Kota Kinabalu hari ini.Banggi – Akram IsmailBengkoka – Harun DurabiPitas – Sufian Abdul KarimTempasuk – Mohd Arsad BistariUsukan – Salleh Said KeruakPantai Dalit – Jasnih DayaKarambunai – Yakub KhanDarau – Jumat IdrisTanjung Aru – Mohd Reduan AkleeTanjung Keramat – Shahelmey YahyaPantai Manis – Mohd Tamin @Tamin ZainalBongawan – Ag Lahap Ag BakarLumadan – Kamarlin OmbiSindumin – Sani MiasinKemabong – Raime UnggiTelupid – Abdul Wahab Abdul GhaniSugut – James RatibGum-Gum – Suhaimi NasirSungai Manila – Mokran IngkatSungai Sibuga – Mohamad Hamsan Awang SupianSekong – Hazulizah Md DaniKuamut – Juhari JananLamag – Bung Moktar RadinSukau – Jafry AriffinTungku- [email protected] Momen [email protected]Kunak – Halid HarunSulabayan – Abdul Manan IndananBalung – [email protected] AwangKukusan – Chaya SulaimanTanjung Batu – Andi Muhammad Surady BandyPaginatan – Junaidi Sahat


Vaksinasi remaja di Malaysia antara terpantas di dunia, kata Khairy

Malaysia menjadi antara negara yang memberikan suntikan vaksin Covid-19 kepada remaja terpantas di dunia, kata Menteri Kesihatan Khairy Jamaluddin.Beliau berkata 80% remaja berusia 12 hingga 17 tahun telah menerima sekurang-kurangnya dos pertama vaksin Pfizer dalam masa kurang dari dua bulan.“Satu daripada pemberian vaksin Covid-19 kepada remaja yang terpantas di dunia.“Terima kasih, @DrNoorAzmi (Timbalan Menteri Kesihatan Dr Noor Azmi Ghazali), @DrMahHS (Timbalan Menteri Pendidikan Mah Hang Soon) dan semua di CITF-A (Jawatankuasa Petugas Khas Imunisasi Covid-19 Remaja). #LindungDiriLindungSemua,” katanya dalam ciapan di Twitter hari ini.Dr Noor Azmi merupakan Pengerusi CITF-A manakala Mah sebelum ini bertanggungjawab mengendalikan vaksinasi untuk kumpulan itu.Menurut data kementerian kesihatan (KKM) menerusi portal CovidNow, sebanyak 1,367,216 remaja berusia 12 hingga 17 tahun atau 43.4% telah lengkap divaksin setakat semalam.Sejumlah 2,524,156 remaja pula menerima sekurang-kurangnya suntikan dos pertama vaksin sejak Program Imunisasi Covid-19 Kebangsaan (PICK) Remaja dilancarkan pada 8 September lepas.Bagi populasi dewasa pula, 22,084,594 individu atau 94.3% telah melengkapkan vaksinasi mereka bagi tempoh sama manakala 97.3% atau 22,792,916 individu menerima sekurang-kurangnya satu dos vaksin Covid-19.Selain itu, sebanyak 235,607 dos harian vaksin diberikan semalam melibatkan golongan dewasa dan remaja, menjadikan jumlah kumulatif pemberian dos vaksin di bawah PICK sejak dilancarkan pada 24 Februari adalah 48,673,215.


Erdogan jemput Mahathir berganding bahu anjur sidang kemuncak Islam di Turkiye

Presiden Recep Tayyip Erdogan menjemput Dr Mahathir Mohamad untuk menghadiri acara susulan Sidang Kemuncak Kuala Lumpur yang diadakan pada 2019, dalam apa yang dilihat sebagai sokongan berterusan pemimpin Turkiye itu terhadap cadangan bekas perdana menteri tersebut bagi membentuk blok kuasa Islam baru.
Selepas pertemuan selama sejam di Ankara pada Selasa di mana Mahathir dan isteri Dr Siti Hasmah Ali dialu-alukan di istana presiden, beliau berkata Erdogan berminat untuk menganjurkan Sidang Kemuncak Istanbul untuk meneruskan apa yang dibincangkan semasa Sidang Kemuncak Kuala Lumpur, yang mana pemimpin tertinggi Malaysia dan Turkiye, Qatar serta Iran bersetuju untuk bekerjasama.
“Terdapat juga banyak perbincangan mengenai nasib umat Islam dan keperluan untuk membantu umat Islam dan negara mereka yang menghadapi kesukaran dan peperangan.
"Mahathir juga mengakui, memandangkan perkembangan pesat Turkiye dan kemajuan dalam pelbagai bidang, ia boleh menjadi negara contoh kepada negara Islam lain," kata satu kenyataan di Facebook Mahathir.
Kenyataan itu berkata kedua-dua pemimpin bersetuju bahawa Sidang Kemuncak Istanbul diadakan sama ada pada September atau Oktober tahun ini, sambil menambah Erdogan mahu pasukan Mahathir bekerjasama dengan pihak Turkiye untuk acara itu.
Pada 2019, Erdogan bersama presiden Iran Hassan Rouhani dan Emir Qatar Sheikh Tamim Hamad Al Thani menghadiri Sidang Kemuncak Kuala Lumpur, yang dinamakan semula sebagai Dialog Perdana, sebuah forum yang menurut penganjur melengkapkan Pertubuhan Kerjasama Islam dalam menangani isu-isu yang melibatkan dunia Islam.


Serah kepada SPRM untuk siasat kes pengambilan pekerja asing, kata Anwar

Kerajaan menyerahkan kepada Suruhanjaya Pencegahan Rasuah Malaysia (SPRM) untuk menjalankan siasatan berhubung kes pengambilan pekerja asing yang melibatkan pegawai Menteri Sumber Manusia V Sivakumar, kata Perdana Menteri Anwar Ibrahim.
Pada masa sama beliau meminta orang ramai agar tidak melakukan sebarang telahan berkaitan isu berkenaan.
“Tidak wajar beri apa-apa telahan dalam isu Menteri KSM (Kementerian Sumber Manusia) ini selain daripada beliau dipanggil untuk beri jawapan terhadap perkara yang dibangkitkan oleh SPRM.
“Kena bezakan juga siasatan atau pendakwaan… jadi siasatan itu kita serah pada SPRM… kemudian kalau tiada pendakwaan tak apa, kalau ada itu soal lain,” katanya.
Beliau berkata demikian kepada pemberita selepas menyempurnakan pelancaran Karya Agung Sayr Al-Salikin (4 Jilid) dan Hikayat Iskandar Zulkarnain di Wisma Dewan Bahasa dan Pustaka di Kuala Lumpur hari ini.
Semalam Ketua Pesuruhjaya SPRM Azam Baki mengesahkan Sivakumar hadir ke Ibu Pejabat SPRM di Putrajaya bagi memberi keterangan susulan penahanan beberapa pegawainya yang dipercayai berkaitan isu pengambilan pekerja asing.
Terdahulu baru-baru ini SPRM telah menahan dua pegawai kanan Sivakumar bagi membantu siasatan, susulan aduan yang diterima suruhanjaya itu berhubung kes membabitkan pengambilan pekerja asing.
Sementara itu, ditanya sama ada Sivakumar perlu bercuti sehingga siasatan selesai, Anwar berkata ketika ini belum ada sebarang pertuduhan terhadap menteri berkenaan.
“Siasatan, belum ada pertuduhan.. kalau siasatan, (contohnya) saya selaku Perdana Menteri kena bagi penjelasan, takkan saya nak letak jawatan,” katanya.
Anwar seterusnya berkata kerajaan pimpinannya sentiasa tegas dalam perihal berkaitan tata kelola dan membanteras rasuah.
“Dalam soal ini kita tidak peduli ia menyinggung sesiapa, sosok mana, parti mana.. itu pendirian kita,” katanya.


Makin ramai rakyat Malaysia cari kerja, menurut data MCTF

Semakin ramai rakyat Malaysia mencari pekerjaan tatkala krisis pandemik Covid-19 yang sudah setahun melanda negara masih belum menunjukkan tanda-tanda reda.Situasi itu terjadi meskipun kadar pengangguran tahun ini bertambah baik kepada 4.5 % berbanding 5.3% tahun lalu.Ia dibuktikan dengan 250,000 pengunjung online yang melayari pameran kerjaya The Malaysia Career and Training Fair (MCTF) anjuran Jobstreet dan AIC Exhibitions pada 6 hingga 12 Julai lalu.Pengarah Urusan AIC Exhibition, William Ng berkata pameran yang julung kali dibuat secara digital itu dijadualkan berlangsung untuk empat hari namun respon yang menggalakkan daripada golongan penganggur menyebabkan pameran itu disambung kepada tujuh hari.Menurut data pameran, kira-kira 28% daripada pelawat mempunyai lebih 20 tahun pengalaman kerja, manakala 26% adalah graduan.Ia memberi isyarat bahawa pandemik itu menjejaskan kedua-dua golongan itu.Tiga industri utama yang mewakili latar bekalang pencari kerja ialah perbankan dan kewangan, pembuatan, serta minyak dan gas.“Apa yang jelas ialah meskipun wabak sedang melanda, banyak syarikat sedang merekrut pekerja meskipun memilih. Masih ada banyak pekerjaan di pasaran kerja, tetapi pencari kerja mesti lebih bijak dalam pendekatan mereka.“Mereka perlu lebih bersedia memandangkan majikan lebih mendesak berikutan perubahan pasaran dan cabaran yang akan datang,” kata Ng.Semasa pameran, pengunjung online boleh berinteraksi secara terus dengan syarikat-syarikat yang mengambil bahagian menerusi fungsi “live chat”.Mereka juga boleh mencari dan memohon terus dan menyertai forum-forum yang dianjurkan secara langsung.Pameran tersebut disertai oleh nama-nama besar industri antaranya AEON, Exxonmobil, Hartalega, RHB Bank dan Samsung.Sementara itu, pengurus Jobstreet Malaysia, Simran Kaur berkata, pameran maya selama seminggu itu melangkaui jangkaan pihaknya.“Kita telah memainkan peranan dalam membantu rakyat Malaysia mencari kerja yang diingini tambahan ketika negara masih sedang mengalami pandemik,” katanya.


Kerajaan saran ibu bapa tidak bawa anak kecil ke bazar Ramadan

Ibu bapa dinasihatkan supaya tidak membawa anak-anak kecil mengunjungi bazar Ramadan bagi mengelakkan mereka terdedah kepada jangkitan Covid-19 walaupun negara telah memasuki Fasa Peralihan ke Endemik.Timbalan Menteri Kesihatan Noor Azmi Ghazali berkata kawasan sesak yang sempit dengan orang ramai merupakan suasana yang tidak baik kepada kanak-kanak terutamanya mereka yang tidak mempunyai perlindungan vaksinasi.“Melihat suasana hari pertama bazar Ramadan di Bagan Serai ini, kami dapati ramai pengunjung membawa anak kecil di tempat yang penuh sesak.“Kalau tempat sempit ini sebaiknya jangan bawa anak-anak, kita tidak mahu menyambut Ramadan dalam keadaan sedih dan sibuk di hospital,” katanya.Beliau yang juga ahli Parlimen Bagan Serai berkata demikian ketika ditemui pemberita selepas mengedarkan kurma di bazar Ramadan Bagan Serai semalam.Dr Noor Azmi berkata data terkini menunjukkan vaksinasi kanak-kanak hanya sebanyak 38% manakala remaja 91.7% dan dos penggalak pula 67.3%.“Ini menunjukkan vaksinasi membabitkan kanak-kanak masih di tahap yang perlahan dan kami berharap ibu bapa mendapatkan vaksinasi untuk anak-anak mereka secepat mungkin,” katanya.Dalam perkembangan lain, Azmi berkata keputusan memendekkan tempoh kuarantin dan memanggil petugas kesihatan yang dijangkiti Covid-19 untuk kembali bekerja bagi mengatasi masalah kekurangan kakitangan di hospital dilakukan berdasarkan fakta sains dan nasihat pakar.Beliau berkata orang ramai tidak perlu bimbang kerana keputusan itu juga adalah syor kumpulan kerja teknikal (TWG) yang membuat penilaian data saintifik dan bukannya secara semberono.“Kuarantin dipendekkan kerana pekerja kementerian kesihatan (KKM) juga terkena jangkitan Covid-19, antaranya menjadi kontak rapat namun rawatan dan program (tugas) di hospital agak tergendala sekiranya mereka menjalani kuarantin yang lama.“Oleh itu, penilaian dibuat daripada mereka yang telah divaksinasi sepenuhnya dan menerima dos penggalak serta tiada simptom lagi selain tiada rekod komorbid barulah diberi kuarantin pendek supaya dapat kembali bekerja dan menjalankan tugas.“Ini amat penting supaya keadaan hospital tidak terganggu dan lumpuh,” katanya.Baru-baru ini, gabungan pekerja penjagaan kesihatan menggesa KKM untuk mempertimbangkan semula keputusan memendekkan tempoh kuarantin kepada pekerja kesihatan dan sebaliknya memperkenalkan perlindungan tambahan.


Bahan dorong kanser dikesan dalam 2 jenis mi segera buatan Malaysia, Indonesia

Dua jenis mi segera buatan jenama Malaysia dan Indonesia dikesan mengandungi bahan yang mendorong penyakit kanser, menurut Jabatan Kesihatan Taipei, semalam.
Jabatan itu mengumumkan hasil pemeriksaan dilakukan terhadap mi segera yang terdapat dalam pasaran di Taipei, tahun ini, lapor agensi berita CNA.
Menurut jabatan itu dalam satu kenyataan, pihaknya mendapati satu kumpulan mi segera berjenama 'Ah Lai White Curry Noodles' dari Malaysia dan satu lagi kumpulan mi segera berjenama 'Indomie: Special Chicken Flavour' buatan Indonesia, mengandungi etilena oksida yang juga sebatian kimia dikaitkan dengan penyakit limfoma dan leukemia.
Jabatan itu berkata, ujian dijalankan berjaya mengesan etilena oksida dalam kedua-dua mi dan peket perisa produk Malaysia terbabit, manakala produk Indonesia berkenaan pula hanya terkandung dalam peket perisa.
Peruncit – yang sampel mi segera berkenaan diambil tetapi tidak didedahkan – telah diarahkan untuk menarik balik penjualan kedua-dua produk terbabit, dan pengimportnya pula akan didenda antara NT$60,000 (kira-kira RM8,600) hingga NT$200 juta (kira-kira RM28.87 juta), menurut jabatan itu.
Berdasarkan maklumat dalam laman sesawang Biro Bahan Kimia dan Toksik bahawa Pentadbiran Perlindungan Alam Sekitar peringkat Kabinet, etilena oksida adalah beracun apabila dimakan atau dihidu.
Selain mendorong penyakit limfoma serta leukemia, etilena oksida juga boleh mengakibatkan kerengsaan pada kulit dan mata yang terkena bahan terbabit, malah ia berisiko menyebabkan kecacatan kelahiran serta keturunan.
Ketua Bahagian Makanan dan Ubat-Ubatan, Jabatan Kesihatan Taipei, Chen Yi-ting, berkata pemeriksaan mi segera dilakukan dengan memilih secara rawak 30 produk dari pasar raya, kedai serbaneka, pasar raya besar, pasar basah tradisional, kedai makanan Asia Tenggara dan pengimport borong di bandar itu.


287 kes baru Covid-19, tertinggi di Malaysia

Sebanyak 287 kes jangkitan tempatan Covid-19 dicatatkan hari ini, iaitu yang tertinggi sejak kali pertama Malaysia mengesan kes pertama Januari lalu.Peningkatan tiga digit ini menjadikan jumlah kes keseluruhan positif kini 11,771 dengan 22 dilaporkan berada di Unit Rawatan Rapi manakala empat memerlukan bantuan alat pernafasan.Ketua Pengarah Kesihatan Dr Noor Hisham Abdullah berkata, sebanyak 81 kes sembuh dan tiada kematian baru dilaporkan.Katanya, 20 daripada kes baru hari ini merupakan pengunjung yang pulang dari Sabah.Beliau berkata, pecahan kes berkenaan yang dikesan menerusi saringan merangkumi 13 di Selangor, masing-masing dua di Perak dan Negeri Sembilan, serta masing-masing satu kes di Terengganu, Kelantan dan Wilayah Persekutuan Labuan.Memperincikan pecahan kes hari ini, Noor Hisham berkata Kedah menjadi negeri yang merekodkan kes baharu tertinggi iaitu 129 dengan 128 kes melibatkan Kluster Tembok.Ini disusuli Sabah yang mencatatkan 113 kes baru merangkumi  52 kes saringan bergejala; 35 daripada kluster Benteng LD dan 15 kes melibatkan Kluster Bangau-Bangau.Selangor pula mencatatkan 31 kes baru termasuk lapan daripada Kluster Seri Anggerik dan satu kes melibatkan Kluster Seri Setia, kedua-duanya merupakan kluster baru.Turut merekodkan kes baru dalam tempoh 24 jam lepas ialah Perak dan Terengganu yang masing-masing mencatatkan tiga kes manakala Negeri Sembilan dan Kelantan masing-masing dua kes, katanya.“Johor, Pahang, Wilayah Persekutuan Kuala Lumpur dan Wilayah Persekutuan Labuan pula masing-masing merekodkan satu kes baru hari ini,” katanya.Sepanjang tempoh 24 jam lepas hingga 12 tengah hari tadi, sebanyak 81 kes pulih Covid-19 direkodkan, menjadikan jumlah kumulatif kes pulih sebanyak 10,095 kes.


1MDB, kerajaan fail saman rakan kongsi KPMG sebanyak AS$5.6 bilion

Kerajaan Malaysia, Menteri Kewangan (Diperbadankan), 1Malaysia Development Berhad (1MDB) dan empat anak syarikatnya, memfailkan saman terhadap 44 rakan kongsi firma perakaunan KPMG bagi menuntut AS$5.6 bilion, atas dakwaan melanggar kontrak dan cuai dalam pengauditan penyata kewangan 1MDB bagi tahun 2010 hingga 2012.Melalui sistem e-filing mahkamah, kerajaan, Menteri Kewangan (Diperbadankan), 1MDB dan empat anak syarikatnya iaitu, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, yang sebelum ini dikenali sebagai 1MDB Global Investments Limited selaku plaintif, memfailkan saman itu pada 6 Julai lalu di Mahkamah Tinggi melalui Shearn Delamore & Co.Kesemua plaintif menamakan rakan kongsi KPMG yang dilantik sebagai juruaudit 1MDB antara 15 September 2010 dan 10 Januari 2014, sebagai defendan pertama hingga ke-44.Dalam pernyataan tuntutan itu, plaintif mendakwa antara tahun 2009 hingga 2014, sebanyak AS$5.6 bilion telah dilesapkan dari 1MDB atau anak-anak syarikatnya, di bawah arahan bekas perdana menteri, Najib Razak dan dilaksanakan oleh pengurusan 1MDB, melalui pelbagai transaksi memfraud yang dilakukan terhadap 1MDB untuk manfaat Najib dan sekutunya, yang bertentangan dengan kepentingan 1MDB, Menteri Kewangan (Diperbadankan) dan negara ini.“Daripada dana melebihi AS$5.6 bilion yang dilesapkan daripada 1MDB dan anak syarikatnya di bawah arahan Najib, jumlah penuh sebanyak AS$3.197 bilion telah dilesapkan, dalam tahun-tahun kewangan ketika KPMG merupakan juruaudit 1MDB, iaitu pada tahun kewangan 2010, 2011 dan 2012,” menurut kesemua plaintif dalam tuntutan saman itu.Kesemua plaintif mendakwa sekitar bulan September 2010, Najib dan pihak pengurusan 1MDB secara memfraud, telah merekodkan pelaburan lanjut berjumlah AS$500 juta oleh syarikat itu dalam 1MDB PetroSaudi Limited, secara langganan tambahan Nota Murabaha, kononnya bagi tujuan syarikat usaha sama untuk memperoleh 4.23% ekuiti dalam suatu syarikat tersenarai awam, di Perancis.“Cadangan perolehan tersebut tidak menjadi kenyataan dan jumlah AS$500 juta telah dilesapkan kepada pihak-pihak berkaitan dengan PetroSaudi International dan pihak-pihak berkaitan dengan Najib, hingga memudaratkan 1MDB.“Seterusnya, pada atau sekitar bulan Mei 2011, Najib dan pihak pengurusan 1MDB, sekali lagi secara memfraud menyebabkan 1MDB membuat pelaburan lanjut, yang dikatakan sebanyak US$330 juta ke dalam 1MDB PetroSaudi Limited dalam bentuk Nota Murabaha tambahan, kononnya untuk membiayai projek-projek 1MDB Petro Saudi dalam sektor minyak dan gas.“Walaubagaimanapun, langganan tambahan sebanyak AS$330 juta tersebut tidak diserahkan kepada 1MDB PetroSaudi Limited, tetapi sekali lagi dilesapkan kepada Good Star Limited,” dakwa plaintif dalam tuntutan saman itu.Plaintif mendakwa, juruaudit statutori 1MDB untuk tahun kewangan berakhir 2010, firma pengauditan Ernst & Young, tidak dapat menyiapkan auditnya kerana kekurangan bukti audit yang sesuai dan cukup, mengenai nilai saksama dan kebolehan untuk mendapatkan balik pelaburan 1MDB, dalam usaha sama dengan beberapa syarikat lain termasuk 1MDB PetroSaudi Limited.Dakwa plaintif, pada awal September 2010, Najib mengarahkan agar Ernst & Young disingkirkan sebagai juruaudit statutori 1MDB dan KPMG, yang dilantik untuk menggantikan Ernst & Young telah memulakan kerja auditnya pada 14 September 2010, dan berjanji akan menyiapkan audit pada atau sebelum 4 Oktober 2010.Melalui pernyataan tuntutan itu, plaintif mendakwa tiada transaksi memfraud dan pelesapan yang dilakukan di bawah arahan Najib dan dilaksanakan oleh pihak pengurusan 1MDB ketika itu, dikenal pasti oleh KPMG semasa tempoh pengambilannya sebagai juruaudit 1MDB.“Sebaliknya, KPMG mengeluarkan pendapat audit tidak bersyarat terhadap penyata kewangan 1MDB, bagi setiap satu tahun kewangan dari tahun kewangan 2010 hingga 2012.“Bertentangan dengan pendapat yang dinyatakan oleh KPMG dalam laporan auditnya, penyata kewangan teraudit bagi tahun kewangan 2010 hingga 2012, tidak memberikan pandangan yang benar dan patut mengenai hal ehwal kewangan 1MDB,” dakwa plaintif.Menurut plaintif, audit yang wajar oleh KPMG, sepatutnya dapat mengenalpasti beberapa tanda amaran risiko fraud, yang mana KPMG harus melaporkan dan memberikan amaran tentangnya kepada Lembaga 1MDB, Menteri Kewangan (Diperbadankan), Kerajaan Malaysia, serta badan pengawalseliaan lain di Malaysia, disebabkan kewajipan statutorinya dan kewajipannya di sisi undang-undang lazim.Plaintif mendakwa akibat pelesapan yang dilakukan terhadap 1MDB, serta anak-anak syarikatnya atas arahan Najib, dan dilaksanakan oleh pihak pengurusan syarikat itu, plaintif-plaintif terus mengalami kerugian yang amat besar.Oleh itu, kesemua plaintif menuntut daripada KPMG, sejumlah AS$5.6 bilion serta faedah bagi kerugian dan kerosakan yang berbangkit, daripada kecuaian dan pelanggaran kontrak oleh firma tersebut.Sementara itu, kes berkenaan ditetapkan untuk pengurusan kes secara dalam talian (e-review) di hadapan timbalan pendaftar Mahkamah Tinggi Idamasliza Maarof pada 6 Ogos ini.


Presiden Sri Lanka serah peletakan jawatan selepas lari ke Singapura

Gotabaya Rajapaksa menyerahkan surat peletakan jawatan pada Khamis, kata jurucakap parlimen negara itu, beberapa jam presiden Sri Lanka  itu melarikan diri ke Singapura berikutan protes besar-besaran berhubung kegawatan ekonomi yang melanda negara tersebut.
Pengumuman itu disambut dengan kegembiraan di bandar Colombo di mana penunjuk perasaan berkumpul di luar pejabat presiden, menentang perintah berkurung yang diumumkan di negar itu.
Penunjuk perasaan turut dilihat membakar mercun dan bersorak sambil menari di protes Gota Go Gama, yang dinamakan sempena nama Rajapaksa.
“Seluruh negara meraikan hari ini,” kata seorang aktivis, Damitha Abeyrathne.
"Ia adalah satu kemenangan besar."
“Kami tidak pernah terfikir akan membebaskan negara ini daripada mereka,” tambahnya, merujuk kepada keluarga Rajapaksa yang mendominasi politik negara itu sejak dua dekad lalu.
Menurut jurucakap parlimen, Rajapaksa menyerahkan peletakan jawatannya melalui emel lewat Khamis dan berkuat kuasa secara rasmi hari ini.
Rajapaksa melarikan diri ke Maldives pada Rabu dan menuju ke Singapura pada Khamis dengan penerbangan syarikat penerbangan Arab Saudi.
Kerajaan Maldives turut mengesahkan negara itu telah memberikan kebenaran diplomatik untuk pesawat Tentera Udara Sri Lanka yang membawa Rajapaksa dan isterinya mendarat di wilayahnya.
Seorang penumpang dalam penerbangan memberitahu Reuters bahawa Rajapaksa dikawal sekumpulan pengawal keselamatan dan dilihat meninggalkan kawasan orang kenamaan di lapangan terbang dengan diiringi kenderaan berwarna hitam.
Dalam pada itu, Kementerian Luar Singapura berkata Rajapaksa masuk ke negara itu bagi lawatan peribadi, dan permohonan suaka tidak diberikan kepada beliau.
Keputusan Rajapaksa pada Rabu untuk melantik sekutunya Perdana Menteri Ranil Wickremesinghe sebagai pemangku presiden turut mencetuskan kemarahan, di mana penunjuk perasaan menyerbu parlimen dan pejabat perdana menteri supaya beliau turut meletakkan jawatan.
"Kami mahu Ranil letak jawatan,” kata Malik Perera, seorang pemandu beca berusia 29 tahun yang turut menyertai tunjuk perasaan.
"Mereka jual negara, kami mahu orang yang baik ambil alih pentadbiran kerajaan, selagi ia tidak berlaku kami tidak akan hentikan protes."


Thomas dakwa saman Najib terhadapnya, kerajaan untuk tujuan politik

Bekas peguam negara Tommy Thomas mendakwa saman yang difailkan Najib Razak terhadapnya dan kerajaan atas dakwaan salah guna kuasa ketika mendakwa bekas perdana menteri itu dalam beberapa kes, adalah atas tujuan politik.Menerusi afidavit sokongan bagi membatalkan saman bekas perdana menteri itu, Thomas berkata beliau percaya yang Najib memfailkan saman itu untuk digunakan dalam kempen menjelang Pilihan Raya Negeri (PRN) Melaka baru-baru ini dan juga untuk pilihan raya umum yang akan datang, yang perlu diadakan pada pertengahan 2023.Thomas, 69, berkata perkara ini dibuktikan dengan fakta bahawa pertuduhan ini hanya dibangkitkan oleh Najib buat kali pertamanya, walaupun beliau telah didakwa dalam kes berkaitan 1Malaysia Development Berhad (1MDB) pada Septermber 2018 serta kes pengubahan wang haram pada 2019.Beliau mendakwa, Najib tidak pernah membangkitkan sebarang dakwaan “pendakwaan jahat” sebagai sebahagian daripada pembelaannya dalam kes SRC International Sdn Bhd dan kes 1MDB yang sedang berjalan.Thomas adalah Peguam Negara dari 4 Jun 2018 sehingga 28 Februari 2020 berkata, empat kes jenayah Najib masih belum selesai di Mahkamah Tinggi dan oleh sebab itu Najib masih kekal sebagai orang yang dituduh.Thomas mendakwa sebagai seorang pendakwa raya, beliau tidak bertanggungjawab menjaga orang yang didakwa seperti Najib, antara lain kerana sistem adversarial di bawah undang-undang Malayia.Beliau berkata jika saman itu tidak dibatalkan, tetapi perbicaraan diadakan atas pertimbangan pembuktian sivil, ia akan menyebabkan kes Najib akan dibicarakan semula sementara kes jenayah (dengan bebanan yang lebih tinggi) sedang berjalan.“Ini tidak mampan dalam undang-undang. Ia juga bertentangan dengan kepentingan awam,” katanya lagi.Thomas berkata dalam saman itu, Najib juga mendakwa yang dirinya ( Thomas) telah membuat prasangka terhadap kesnya, sebelum membuat keputusan untuk mendakwanya serta campur tangan dalam penyiasatan.“Apabila setiap kertas siasatan (IP) berkaitan Najib diserahkan kepada saya, saya berpuas hati bahwa terdapat kes yang kukuh terhadapnya. Saya melihat IP itu sebaik mungkin, membincangkannya dengan pegawai berkaitan di pejabat pendakwa raya dan kemudiannya secara jujur membuat keputusan untuk mendakwa Najib.“Sehubungan itu, dakwaan dalam penyataan tuntutan yang menyatakan bahawa saya membuat keputusan untuk mendakwa beliau walaupun Suruhanjaya Pencegahan Rasuah Malaysia (SPRM) tidak menemui sebarang salah laku, adalah dinafikan.Sama ada saya atau mana-mana kakitangan daripada pejabat PP masuk campur dalam siasatan SPRM terhadap Najib yang menyebabkan pendakwaan dilakukan. Siasatan dilakukan secara bebas oleh SPRM,” kata Thomas.Beliau berkata, dakwaan plantif bertujuan untuk menggangu dan menakut-nakutkan beliau kerana telah menjalankan tugasnya sebagai peguam negara dan pendakwa raya dan telah menggunakan budi bicaranya di bawah Perkara 145 (3) Perlembagaan Persekutuan untuk mendakwa beliau (Najib).Pada 22 Oktober Najib memfailkan saman terhadap Thomas berhubung dakwaan menyalahgunakan kuasa untuk mendakwanya dalam kes 1MDB, International Petroleum Investment Company (IPIC), salah guna kuasa dan pengubahan wang haram, dan menuntut ganti rugi lebih RM1.9 juta.Ahli Parlimen Pekan itu mendakwa pertuduhan-pertuduhan yang dikenakan terhadapnya, sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.Beliau mendakwa, pada 2015, Thomas telah bertemu dengan Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.Mahkamah Tinggi menetapkan 19 Januari 2022 untuk pengurusan kes.


Ku Nan fail rayuan terhadap hukuman penjara, denda

Bekas menteri Wilayah Persekutuan Tengku Adnan Tengku Mansor memfailkan rayuan terhadap hukuman penjara 12 bulan dan denda RM2 juta yang dijatuhkan Mahkamah Tinggi selepas beliau didapati bersalah atas pertuduhan menerima rasuah RM2 juta daripada seorang ahli perniagaan pada 2016.Peguam Tan Hock Chuan yang mewakili Tengku Adnan, 70, ketika dihubungi berkata notis rayuan itu difailkan semalam menerusi sistem kehakiman dalam talian.Timbalan Pendakwa Raya Julia Ibrahim pula berkata keputusan sama ada pihak pendakwaan memfailkan rayuan atau tidak akan dibuat oleh Bahagian Perbicaraan dan Rayuan, Jabatan Peguam Negara dalam tempoh 14 hari dari tarikh keputusan.Semalam, Hakim Mohamed Zaini Mazlan menjatuhkan hukuman itu ke atas Tengku Adnan atau lebih dikenali sebagai Ku Nan selepas mendapati pihak pendakwaan berjaya membuktikan kesnya melangkaui keraguan munasabah terhadap ahli Parlimen Putrajaya tersebut.Bagaimanapun, Hakim Mohamed Zaini membenarkan permohonan Tengku Adnan untuk penangguhan pelaksanaan hukuman penjara dan denda sehingga rayuan diputuskan.Tengku Adnan didakwa dalam kapasitinya sebagai seorang penjawat awam iaitu Menteri Wilayah Persekutuan, telah menerima untuk dirinya wang berjumlah RM2 juta daripada Pengarah Aset Kayamas Sdn Bhd (AKSB) Chai Kin Kong melalui cek Hong Leong Islamic Bank milik AKSB yang didepositkan ke dalam akaun bank CIMB milik syarikat Tadmansori Holdings Sdn Bhd yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.Beliau didakwa melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016.Pertuduhan terhadapnya adalah mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.


Hari pengundian Padang Serai ditetapkan 7 Disember

Pengerusi Suruhanjaya Pilihan Raya (SPR) Abdul Ghani Salleh hari ini berkata hari pengundian bagi Padang Serai akan ditangguhkan kepada 7 Disember berikutan kematian calon Pakatan Harapan di kerusi itu.
Beliau berkata pengundian bagi kerusi Parlimen itu perlu dijadualkan semula, dan tidak akan diadakan serentak dengan Pilihan Raya Umum ke-15 esok.
Penamaan calon Padang Serai pula akan diadakan pada 24 November.
Ahli PKR M Karupaiya meninggal dunia pada 16 November, beberapa hari sebelum pilihan raya umum yang dijadualkan pada 19 November
Karupaiya berdepan pertandingan enam penjuru melawan Hamzah Abd Rahman (Pejuang), C Sivaraaj (Barisan Nasional), Azman Nasrudin (Perikatan Nasional), Mohd Bakhri Hashim (Warisan) dan calon bebas Sreanandha Rao.


Skandal kapal tempur: Jangan biarkan petualang terlepas

Ketika ini, Malaysia sedang gegak-gempita selepas terlondehnya skandal kapal tempur Pesisir (LCS) Tentera Laut Diraja Malaysia (TLDM) susulan laporan daripada Jawatankuasa Kira-Kira Wang Negara (PAC) dengan pelbagai pihak mula saling tuduh-menuduh, menuding-jari antara satu sama lain hingga terjadilah episod bangau oh bangau.
Saya sendiri sudah membaca dan meneliti laporan PAC jilid 1 setebal 247 muka surat itu. Laporan itu mempunyai asas yang amat kukuh – jadi tak hairanlah mengapa watak-watak tertentu jadi macam cacing kepanasan.
Sebenarnya masalah projek pembinaan kapal LCS ini bukan baru, bau busuknya sudah dihidu seawal 2017 lagi selepas timbulnya beberapa isu teknikal, tetapi pada masa itu, pihak berkepentingan optimis masalah tersebut dapat diselesaikan, sehinggalah ia tidak boleh lagi dilindungi kerana mana mungkin bangkai gajah hendak ditutup dengan daun nyiru.
Apa yang menyedihkan, skandal LCS ini mengulangi skandal kapal ronda generasi baru (NGPV) TLDM 22 tahun dulu.
Syarikat yang dilantik PSC-Naval Dockyard bukan sahaja gagal memenuhi kontrak RM5.4 bilion untuk membekalkan enam buah kapal tetapi turut gagal memenuhi spesifikasi ditetapkan dari sudut teknikal dan operasi.
PSC-Naval Dockyard kemudiannya diberi wajah baru, dengan pengurusan baru dan dinamakan semula sebagai Boustead Naval Shipyard (BNS) tetapi rupa-rupanya di Malaysia ini, sekadar tukar nama atau tukar pengurusan - tidak menjanjikan apa-apa, kerana perangai buruk tetap juga menjadi darah daging.
Sudahnya, apa yang terjadi telah pun terjadi. Selepas skandal 1MDB, Malaysia sekali lagi jadi bahan ketawa dunia kerana kapal LCS berteknologi halimunan rupanya ghaib terus dan tidak siap-siap sampai sekarang walaupun RM6.083 bilion daripada keseluruhan nilai projek RM9.1 bilion sudah dibayar kerajaan kepada BNS.
Ironinya, ketika Malaysia terjerat dengan isu rasuah dan penyelewengan, jiran di sebarang tambak sudah memiliki lapan buah kapal Littoral Mission Vessel (LMV), yang projek pembinaan kapal tersebut dibuat pada 2013, iaitu lewat dua tahun daripada projek LCS TLDM – tetapi mengapa Singapura boleh siapkan lapan buah kapal namun Malaysia habuk pun tiada?
Kesemua kapal tersebut dibina anak syarikat ST Engineering iaitu ST Marine, berasaskan reka bentuk yang dibangunkan hasil kerjasama Saab Kockums AB dari Sweden, dengan kapal pertama RSS Independence dilancarkan pada 2015, diikuti kapal RSS Sovereignty, RSS Unity, RSS Justice, RSS Indomitable, RSS Fortitude, RSS Dauntless dan akhir sekali RSS Fearless.
Projek LMV itu juga tidak dapat lari daripada masalah teknikal tetapi disebabkan tiadanya elemen rasuah serta penyelewengan sebagaimana kes LCS Malaysia, Kapal LMV dengan berat 1,250 tan dan dilengkapi meriam utama Oto Melara 76mm, meriam sekunder Rafeal Typhoon 25mm, mesingan berat 12.7mm serta 12 berpeluru berpandu pertahanan udara VL Mica, dapat diserahkan mengikut jadual.
Itulah bezanya Malaysia dengan Singapura. Bukan sahaja dari segi ketenteraan negara Lion City itu lebih moden dan canggih, tetapi dalam soal integriti pun mereka jauh lebih bersih berbanding pemimpin kita - yang setiap kali tampil di khalayak bukan main bercakap soal agama, bangsa dan negara.
Apa pun dalam skandal LCS ini, Ahmad Zahid Hamidi, Hishammuddin Hussein dan Najib Razak perlu bertanggungjawab. Zahid tak perlu menegakkan benang basah dengan kata tidak wajar salahkan dia.
Hishammuddin juga usah mengelat, kononnya skandal itu bukan semasa dia menteri pertahanan. Najib, sama sebagaimana Zahid, namanya disebut dalam laporan PAC.
Suka atau tidak, Zahid perlu mengakui masalah berpunca daripada dia – kerana Zahid orang yang mengubah keputusan awal daripada kapal jenis Sigma yg dipilih TLDM kepada kapal jenis Gowind dan mengabaikan lima pucuk surat bantahan panglima TLDM kepadanya. Ikut arah mana sekali pun Zahid cuba pusing, tangan dia jelas awal-awal sudah kotor.
Najib juga kena pikul tanggungjawab kerana dua pucuk surat bantahan oleh Abdul Aziz Jaafar kepadanya yang dihantar pada 2011, diabaikan begitu sahaja. Padahal selaku perdana menteri dan menteri kewangan ketika itu Najib berkuasa untuk bertindak.
Kepada Hishammuddin, janganlah cuci tangan. Kita kenallah watak anda yang akan sentiasa cuba bermain selamat sepanjang masa - tetapi kontrak LCS ini dimeterai pada 2014 ketika anda menjadi menteri pertahanan.
Mungkin ramai yang nak tahu bagaimana penyelewengan dan rasuah dalam projek kapal LCS ini berlaku. Sebenarnya proses itu telah disusun dari awal dengan pertukaran jenis kapal selepas lobi oleh BNS hinggalah kepada bagaimana keanggotaan panel penilai disusun.
Sebab itu, dalam laporan PAC di muka surat 133, jelas memberitahu bahawa BNS seringkali "overruled" keputusan panel penilai atau dengan kata lain, seakan ia tidak wujud. Objektifnya cuma satu, iaitu BNS yang mengawal projek bukan Kementerian Pertahanan atau TLDM.
Selepas itu, ditubuhkan pula dua entiti anak syarikat yang meragukan iaitu Contraves Advanced Device Sdn. Bhd (CAD) dan Contraves Electrodynamics Sdn. Bhd (CED) bagi membolehkan tuntutan bayaran pada kos yang berkali-kali ganda lebih mahal dibuat ke atas kerajaan.
Sesudah dapat duit, ia disalah guna bagi tujuan lain pula. RM400 juta digunakan BNS untuk membayar hutang lapuk sewaktu kegagalan projek NGPV 22 tahun dahulu, manakala, RM305 juta lagi digunakan untuk membayar kos fasiliti integrasi BNS di Cyberjaya dan bukannya digunakan untuk projek LCS.
Paling misteri, hampir RM1bilion hilang tanpa jejak dan ke mana wang tersebut  hilang, mungkin hanya Suruhanjaya Pencegahan Rasuah Malaysia (SPRM) boleh menyiasatnya tetapi dengar-dengar, banyak sudah yang dipindahkan ke akaun individu tertentu di Singapura.
Hakikatnya, sudah lima menteri pertahanan bertukar tangan, bermula dengan Zahid, kemudian Hishammudin, seterusnya Mohamad Sabu, selepas itu Ismail Sabri Yaakob dan sekarang kembali kepada Hishammudin tetapi skandal ini tidak juga kunjung selesai kerana masih belum ada sesiapa didakwa sehingga kini.
Kepada Ismail, inilah peluang dan ruang terbaik untuk dia membuktikan kepada rakyat bahawa dia bukanlah perdana menteri yang dikawal oleh kluster mahkamah, sebagaimana persepsi umum dengan menubuhkan Suruhanjaya Diraja untuk menyiasat secara terperinci dalang di sebalik skandal ini dan seterusnya diheret ke mahkamah.
Ingat, rakyat sedang memerhati dengan rasa jijik yang membuak-buak dek kerana episod skandal demi skandal ini dan tidak berapa lama lagi, kuasa perlu dikembalikan kepada rakyat – ketika itu, kita lihat siapa yang kena.
Mikail Firdaus adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Tiada apa yang ‘pelik’ hakim sabitkan Najib dipindahkan, kata sumber kehakiman

MalaysiaNow difahamkan pemindahan hakim Mahkamah Tinggi yang menjatuhkan hukuman bersalah terhadap bekas perdana menteri Najib Razak atas tujuh tuduhan rasuah pada Julai tahun lalu hanya amalan biasa dan ia bukan sesuatu yang pelik bagi mereka yang faham mengenai institusi kehakiman.Perkara itu menjadi perhatian selepas portal Malaysiakini melaporkan arahan untuk hakim Mohd Nazlan Mohd Ghazali dipindahkan mungkin menimbulkan persoalan mengenai kebebasan badan kehakiman, dengan memetik seorang peguam menyifatkannya sebagai sesuatu yang “pelik”.Arahan perpindahan Nazlan diluluskan oleh Hakim Besar Malaya Azahar Mohamed dan akan berkuat kuasa bulan Mac.Beberapa individu yang biasa dengan sistem kehakiman mengatakan pertukaran hakim adalah proses biasa yang berlaku setiap tiga tahun.“Ia proses biasa. Menjadi kebiasaan buat seseorang hakim sendiri minta dipindahkan, atau pihak pentadbiran memberikannya satu peluang menimba pengalaman di tempat lain.“Tidak ada apa-apa yang pelik,” kata satu sumber kepada MalaysiaNow tanpa ingin dinamakan.Nazlan, 54, merupakan hakim makhamah komersial sebelum dipindahkan ke mahkamah tinggi pada Ogos 2018 menjelang perbicaraan Najib melibatkan kes pecah amanah dan penyalahgunaan kuasa berjumlah RM42 juta membabitkan SRC International.Pada bulan Julai tahun lalu, Nazlan menjatuhkan hukuman penjara 12 tahun kepada Najib dan denda berjumlah RM210 juta selepas mensabitkannya di atas semua tujuh pertuduhan berkaitan penyelewengan dana RM42 juta milik SRC International.Dalam rayuan Najib, peguamnya mengemukakan lebih daripada 300 sebab untuk mengenepikan sabitan itu, yang akan didengar pada 15 Februari ini.Pada Disember lalu, Nazlan juga memberi pelepasan tanpa pembebasan kepada bekas menteri Wilayah Persekutuan Tengku Adnan Tengku Mansor kerana menerima rasuah bernilai RM1 juta pada 2013, selepas pihak pendakwaan memberitahu mahkamah mengenai perkembangan baru dalam kes itu.Satu lagi sumber turut menolak ketiadaan Nazlan bagi mendengar perbicaraan Najib akan menjejaskan kebebasan mahkamah.Katanya, Perdana Menteri Muhyiddin Yassin secara khusus menyebut mengenai kebebasan badan kehakiman ketika mengumumkan pengisytiharan darurat bagi memerangi Covid-19.“Badan kehakiman akan terus menjadi badan bebas dalam negara kita dan saya tidak akan sekali-kali mencampuri urusan mahkamah,” kata Muhyiddin pada 12 Januari lalu, ketika mengumumkan penggantungan Parlimen bagi mengelak pilihan raya musim pandemik.


Hampir 2,000 guru belum terima vaksinasi menjelang 1 November

Guru-Guru di bawah kementerian pendidikan (KPM) yang menolak suntikan vaksin Covid-19 tanpa alasan munasabah diminta tidak menyalahkan kerajaan sekiranya tindakan disiplin diambil terhadap mereka.Timbalan Menteri Pendidikan II Mohamad Alamin berkata tindakan itu akan dilaksana pada 1 November ini dan guru sebagai penjawat awam, tertakluk kepada peraturan Jabatan Perkhidmatan Awam yang mewajibkan mereka mengambil vaksin dan perlu segera melengkapkan imunisasi sebelum tarikh tersebut.Beliau berkata setakat hari ini, terdapat kira-kira 2,000 guru di seluruh negara yang masih belum bersedia menerima vaksin Covid-19.“Justeru, saya merayu kepada guru-guru berkenaan untuk tampil mendapatkan suntikan sebelum kembali ke sekolah, jangan salahkan KPM dan kerajaan sekiranya tindakan disiplin diambil terhadap mereka.“Ini bukan hukuman atau amaran tetapi untuk keselamatan pelajar, jangan sampai ibu bapa hilang keyakinan tentang keselamatan anak di sekolah,” katanya.Mohamad berkata guru mempunyai tanggungjawab yang besar dalam meyakinkan masyarakat bahawa sekolah adalah tempat selamat.Beliau berkata demikian kepada pemberita selepas melawat kuarters guru Sekolah Menengah Kebangsaan Palong 7 hari ini.Turut hadir Ahli Parlimen Jempol Mohd Salim Mohd Sharif dan Ahli Dewan Undangan Negeri Palong Mustapha Nagoor.Mohamad juga berkata pejabat pendidikan daerah (PPD) di seluruh negara perlu memainkan peranan bagi menyelesaikan permasalahan kuarters guru daif terutama dalam aspek kebersihan dan keselamatan untuk memberi keselesaan kepada golongan pendidik yang mendiaminya.“… kita tidak mahu perkara itu terus berlarutan. Pihak PPD perlu segera mengangkat permasalahan yang ada untuk dipertimbang kelulusan di peringkat kementerian,” katanya.


Anak Merdeka Omar Mokhtar kini warga Malaysia

Pemuda tanpa kerakyaran Mohamad Omar Mokhtar diberikan kewarganegaraan Malaysia, beberapa minggu selepas kisahnya tular sehingga mendapat perhatian perdana menteri.
Dalam sebuah surat makluman bertarikh 12 September, pegawai bahagian pendaftaran negara dan pertubuhan Kementerian Dalam Negeri (KDN) Badrul Hisham Alias berkata Omar diminta hadir ke pejabat Jabatan Pendaftaran Negara bagi proses pengeluaran Sjil Kewarganegaraan Malaysia.
“Semoga dengan penganugerahan ini anak tuan akan menumpahkan taat setia sepenuhnya kepada Yang di-Pertuan Agong dan menjadi warganegara persekutuan yang sebenar dan jujur,” kata surat itu lagi.
Omar, 20, lahir pada 31 Ogos 2002 disekat untuk mendapatkan kad pengenalan pada usia 12 tahun atas alasan kad pengenalan ibu kandungnya yang berasal dari Sabah mempunyai beberapa masalah.
Ayahnya merupakan warganegara Malaysia.
Ayah dan ibu kandung Omar berkahwin di Selangor tanpa proses pendaftaran yang sah.
Selepas kedua-dua mereka berpisah, pada tahun 2015 Omar diambil sebagai anak angkat secara sah oleh ibu saudaranya yang menetap di Kedah.
Ketika itu, proses dan permohonan pengangkutan sudah disempurnakan oleh JPN.
Tetapi selepas dirujuk kad pengenalan ibunya sebagai tidak sah, satu sijil lahir baru dikeluarkan oleh JPN menyatakan Omar bukan warganegara.
Kisahnya dilaporkan pada satu sidang media pada 29 Ogos lalu yang dianjurkan kumpulan hak asasi Lawyer for Liberty.
Kisahnya turut menarik perhatian Perdana Menteri Ismail Sabri Yaakob yang turut memberikan sumbangan melalui yayasan Keluarga Malaysia awal bulan ini.
Selepas lawatan Ismail, Omar berkata pihaknya menerima “perkembangan baik” berhubung situasi yang dihadapinya.


Kes harian menurun ke paras 3,100

Malaysia merekodkan kes baru sebanyak 3,160 menjadikan kes keseluruhan Covid-19 meningkat sebanyak 2,738,401.4,421 pesakit juga direkodkan sembuh, menjadikan jumlah keseluruhan pesakit sembuh sebanyak 2,661,495.Dalam pada itu, kes yang memerlukan rawatan di unit rawatan rapi (ICU) adalah sebanyak 324 kes di mana 253 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 175 kes di mana 107 adalah kes Covid-19.Dari 3,160 kes harian yang dilaporkan pada hari ini, 66 kes (2.1%) adalah daripada Kategori Tiga, Empat, dan Lima, dan 3,094 kes (97.9%) lagi adalah terdiri daripada Kategori Satu dan Dua.


Siapa yang panik sebenarnya?

Siapa yang panik sebenarnya? Saya atau Ku Nan? Saya tak tahu pun lagi apa keputusan Jawatankuasa (JK) Rayuan Lembaga Disiplin Umno.Yang tahu mengenai keputusan ini adalah Ku Nan. Yang memaklumkan jawatankuasa bahagian dan membincangkan hal keputusan JK Rayuan ini sebagai salah satu topik dalam mesyuarat bahagian adalah Ku Nan.Yang membuat keputusan supaya Umno di peringkat Bahagian mencadangkan agar saya dipecat juga Ku Nan. Bukan saya.Sudah tentu saya mendapat maklumat ini daripada sejumlah ahli JK Bahagian Umno yang hadir dalam mesyuarat tersebut.Bukan semua ahli JK Bahagian bersetuju dan menyokong tindakan Ku Nan ini. Bukan saya yang menghubungi mereka, tapi mereka yang menghubungi saya. Saksi-saksinya ada.Dulu pun semasa buat aduan, mereka mengadu kepada saya mereka diberi tekanan untuk tanda tangan surat aduan yang disediakan oleh Umno Bahagian, bukannya mereka tandatangan secara rela.Saudara Hishamudin boleh buat sumpah mubahalah jika perkara ni tak benar. Saya nak dengar dia bersumpah mengatakan Ku Nan tidak membincangkan hal untuk memecat saya dalam mesyuarat bahagian.Seperti saya nyatakan sebelum ni, saya tak faham kenapa Ku Nan takut sangat dengan saya? Hanya orang yang takut sahaja yang menggunakan pihak lain untuk menggantung dan memecat orang lain.Tun Faisal Ismail Aziz adalah bekas timbalan ketua Umno Putrajaya.* Tulisan ini adalah pandangan peribadi penulis yang tidak semestinya mewakili pendirian MalaysiaNow.


KDN akan keluarkan surat pendaftaran Muda, kata Hamzah

Kementerian dalam negeri (KDN) akan mengeluarkan surat pendaftaran Ikatan Demokratik Malaysia (Muda) sebagai sebuah parti, kata Menteri Dalam Negeri Hamzah Zainuddin.Beliau berkata keputusan itu dibuat selepas berbincang dengan Perdana Menteri Ismail Sabri Yaakob dan beberapa pemimpin parti.“Saya tidak akan membuat rayuan terhadap keputusan yang dibuat oleh mahkamah, kita akan keluarkan surat pendaftaran untuk Muda,” katanya kepada pemberita selepas melawat dan memberikan bantuan kepada mangsa banjir di Batu 18, Kampung Jawa hari ini.Turut hadir pada tinjauan itu ialah Ketua Setiausaha KDN Wan Ahmad Dahlan Abdul Aziz, Ketua Polis Negara Acryl Sani Abdullah Sani, Pengarah Jabatan Keselamatan Dalam Negeri dan Ketenteraman Awam Bukit Aman Hazani Ghazali serta Ketua Polis Selangor Arjunaidi Mohamed.Pada 14 Disember lepas, Mahkamah Tinggi Kuala Lumpur memerintahkan menteri dalam negeri mendaftarkan Muda sebagai sebuah parti politik dalam tempoh 14 hari.Hakim Noorin Badaruddin membuat keputusan itu selepas membenarkan permohonan semakan kehakiman difailkan Ahli Parlimen Muar Syed Saddiq Syed Abdul Rahman dan 12 individu untuk mencabar keputusan menteri dalam negeri dan Jabatan Pendaftaran Pertubuhan (RoS) yang menolak rayuan mereka untuk mendaftar Muda sebagai sebuah parti politik.


Pemuda Bersatu gesa solusi diskusi dialog jelas perbezaan kepelbagaian kaum

Pemuda Bersatu (Armada) mencadangkan agar pihak berwajib menggalakkan mengadakan sesi dialog inklusif dalam usaha mencari solusi terbaik melibatkan perbezaan sejarah, budaya dan bahasa di semenanjung Malaysia termasuk Sabah dan Sarawak, selepas mahkamah membenarkan bukan Islam menggunakan kalimah Allah bagi tujuan keagamaan dan pendidikan.Pengerusi Biro Undang-undang Armada Mohamad Siddiq Azani  berkata penjelasan lebih mendalam terutama penggunaan kalimah Allah bagi agama lain selain Islam penting untuk dilakukan.“Armada juga menyeru agar semangat muhibah antara kaum dan agama di Malaysia terus dipertahankan dan apa jua masalah berkaitan sensitiviti agama dapat diselesaikan melalui saluran lain dan tidak terhad kepada tindakan mahkamah semata-mata,” katanya dalam kenyataan hari ini.Katanya, Armada bimbang terhadap keputusan Mahkamah Tinggi Kuala Lumpur semalam yang memutuskan bukan Islam boleh menggunakan kalimah Allah.“Armada berpendapat bahawa keputusan Mahkamah Rayuan yang diputuskan berdasarkan merit pada tahun 2013 yang tidak membenarkan bukan Islam menggunakan kalimah Allah kekal menjadi undang-undang tertinggi setakat ini.“Oleh yang demikian, Armada menggesa agar Mahkamah Tinggi menjelaskan perbezaan keputusannya dengan yang diputuskan pada tahun 2013 tersebut demi mengelak dari spekulasi berterusan oleh orang awam,” katanya.Semalam Mahkamah Tinggi Kuala Lumpur menerusi hakim Nor Bee Ariffin membenarkan tindakan undang-undang ke atas permohonan seorang wanita Kristian berketurunan Melanau, Jill Ireland menggunakan Allah bagi tujuan keagamaan dan pendidikan.Keputusan itu menghentikan kemelut pertikaian selama 13 tahun sejak Jill membuatkan fail permohonan semakan kehakiman pada 20 Ogos 2008 dengan tujuan menuntut pemulangan CD yang dirampas pada pada 11 Mei 2008 serta bayaran ganti rugi.Pada hari yang sama mahkamah turut memutuskan kerajaan melakukan kesilapan dalam mengeluarkan larangan penggunaan kalimah Allah pada tahun 1986 kepada masyarakat bukan Islam.Pada ketika itu, beberapa cakera padat (CD) bertajuk Cara Hidup Dalam Kerajaan Allah, Hidup Benar Dalam Kerajaan Allah dan Ibadah Yang Benar Dalam Kerajaan Allah telah dirampas sewaktu Jill tiba di Terminal Tambang Murah (LCCT), Sepang.


Malaysia komited perkukuh kerjasama dengan negara Komanwel

Malaysia komited untuk berganding bahu dengan negara-negara Komanwel lain dengan memperkukuhkan kerjasama dalam beberapa bidang keutamaan.Wisma Putra dalam perutusan sempena Hari Komanwel 2021 hari ini menyatakan, bidang keutamaan itu terdiri daripada langkah mempromosi tadbir urus baik, menangani kesan sosial dan ekonomi akibat pandemik Covid-19, pembangunan lestari, isu-isu alam sekitar, belia, pendidikan serta pemerkasaan wanita.“Pandemik Covid-19 yang belum pernah berlaku sebelum ini, yang melanda seluruh dunia, telah mengubah cara setiap individu dan organisasi beroperasi serta berfungsi.“Ketika pandemik itu terus memberikan cabaran kepada seluruh negara Komanwel, Malaysia tetap berharap Komanwel akan menjadi lebih kukuh dalam memerangi pandemik itu menerusi perkongsian inovatif dan pendekatan baharu bagi melindungi kesejahteraan rakyat, terutama golongan yang paling berisiko,” katanya.Hari Komanwel tahun ini disambut pada 8 Mac dengan Malaysia menyertai 53 negara Komanwel lain untuk meraikan ikatan bersama dan sumbangan Negara-Negara Komanwel ke arah mewujudkan persekitaran global yang harmoni.Selain itu menurut Wisma Putra, Hari Komanwel tahun ini disambut serentak dengan Hari Wanita Antarabangsa yang memberikan peluang khas kepada negara anggota untuk mengiktiraf pemimpin wanita di seluruh Komanwel, yang telah memberikan sumbangan positif kepada pembangunan lestari dan pembinaan masyarakat dengan daya ketahanan.Tahun ini, Rwanda akan menjadi tuan rumah Mesyuarat Ketua-Ketua Kerajaan Komanwel ke-26 (CHOGM) pada Jun 2021 di Kigali dengan tema ‘Menyampaikan Masa Hadapan Bersama: Tersaling Hubung, Berinovatif, Mengubah.’“Malaysia menantikan CHOGM 2021 yang akan datang di Kigali, Rwanda dan mengulangi komitmennya terhadap pelbagai inisiatif ke arah mencapai keamanan global serta kemakmuran bersama,” menurut Wisma Putra.


AS umum bantuan ketenteraan tambahan kepada Ukraine

Amerika Syarikat (AS) akan menyediakan bantuan ketenteraan tambahan bernilai AS$2.5 bilion (kira-kira RM10.7 bilion) untuk Ukraine, menurut Jabatan Pertahanan pada Khamis.
Pakej bantuan keselamatan baharu itu meliputi lapan sistem pertahanan udara Avenger, 59 Kenderaan Tempur Infantri Bradley dan 90 kenderaan Pengangkut Anggota Berperisai Stryker, lapor Agensi Anadolu.
Dengan bantuan ketenteraan terkini itu, peralatan yang dikeluarkan daripada inventori Jabatan Pertahanan untuk Ukraine sejak Ogos 2021 sebanyak 30.
AS menyalurkan bantuan keselamatan melebih AS$26.7 bilion (kira-kira RM115 bilion) kepada Ukraine sejak Rusia mula menceroboh negara itu pada 24 Februari 2022.


Kumpulan hak asasi Rohingya rayu supaya pemohon suaka tidak diusir

Pertubuhan Hak Asasi Manusia Etnik Rohingya Myanmar Malaysia (Merhrom) hari ini merayu supaya kerajaan menghentikan penghantaran pulang kira-kira 150 pencari suaka, menggesa Asean mencari penyelesaian bagi warga Myanmar yang mencari perlindungan di negara-negara rantau ini.
Dalam satu kenyataan, Presiden Merhrom Zafar Ahmad Abdul Ghani berkata keadaan di Myanmar masih "sangat teruk", memetik kes pembunuhan, rogol, penyeksaan dan penahanan yang dilakukan junta tentera.
"Kami ingin mengulangi bahawa pelarian bukan ancaman kepada mana-mana negara. Kami terpaksa melarikan diri daripada peperangan, pembunuhan beramai-ramai dan penindasan di tanah air sendiri dan mencari perlindungan di negara yang kami percaya boleh melindungi kepercayaan dan nyawa sementara masyarakat antarabangsa campur tangan untuk menamatkan perang dan genosid di negara kami,” katanya.
Zafar turut mengecam Pertubuhan Bangsa-Bangsa Bersatu (PBB) dan "negara kuasa besar" kerana tidak melakukan lebih banyak usaha dalam menghentikan peperangan dan konflik di seluruh dunia, berspekulasi mereka tidak mahu berbuat demikian demi kepentingan sendiri.
"Kami sangat kecewa melihat PBB sebagai badan yang diberi mandat di dunia gagal menghentikan pembunuhan beramai-ramai terhadap minoriti Rohingya di Myanmar," katanya.
"Kami berharap negara kuasa besar menggunakan pengaruh mereka untuk meningkatkan tindakan kepada junta tentera Myanmar untuk menghentikan pembunuhan beramai-ramai terhadap masyarakat Rohingya yang tiada kerakyatan, namun nyawa kami tidak penting bagi mereka."
Awal minggu ini, Malaysia dilaporkan menghantar pulang 150 warga Myanmar termasuk bekas pegawai tentera laut yang mencari suaka di negara ini.
Reuters juga memetik sumber yang mengatakan terdapat rancangan untuk menghantar pulang lebih ramai lagi pemohon suaka walaupun mereka berdepan bahaya ketika tiba di sana.
Zafar berkata dengan dasar pelarian yang "jelas dan komprehensif”, ia akan memberi manfaat kepada pencari suaka dan negara tuan rumah.
“Walaupun PBB dan pemimpin dunia mengetengahkan isu pelarian di seluruh dunia, namun nasib pelarian Rohingya sentiasa ketinggalan,” tambahnya.
"Kami adalah kumpulan pelarian yang dilupakan walaupun PBB sendiri mengkategorikan Rohingya sebagai etnik paling teraniaya di dunia."
Beliau turut menambah setakat ini seakan tiada tekad politik untuk campur tangan dalam isu Rohingya sekali gus menggesa supaya lebih banyak tindakan dibuat terhadap tentera Myanmar.
“PBB dan negara kuasa besar mesti berusaha ke arah mengurangkan perang dan konflik di seluruh dunia daripada mencari lebih banyak wang untuk menangani peningkatan jumlah pelarian,” katanya.


Kes selesema burung di Jepun mencecah paras tertinggi

Kes selesema burung di Jepun mencecah 54 musim ini, rekod tertinggi selepas jangkitan baru disahkan di wilayah Chiba dan Fukuoka, menurut Kementerian Pertanian, Perhutanan dan Perikanan, lapor Xinhua.
Sehingga Selasa, jumlah wabak selesema burung mencecah 54 di 23 wilayah di Jepun pada musim ini, mengatasi rekod sebelumnya iaitu 52 wabak pada 2020-2021.
Selesema burung juga dilaporkan di sebuah ladang yang menternak emu di wilayah Fukuoka di barat daya Jepun, dengan kira-kira 430 haiwan dimusnahkan.
Sementara itu, di sebuah ladang ayam di wilayah Chiba, timur Tokyo, kes selesema burung turut dilaporkan pada hari yang sama, mengakibatkan kira-kira 10,000 ekor ayam mati di lokasi itu.
Kes pertama selesema burung musim ini disahkan pada Oktober, dengan jenis H5N1 yang sangat berbahaya dikesan daripada sampel ayam yang dijangkiti.
Jumlah keseluruhan burung yang musnah akibat wabak musim ini dijangka mencecah kira-kira 7.75 juta.


SPRM tahan 4 kakitangan hospital kes rasuah pengurusan jenazah

Suruhanjaya Pencegahan Rasuah Malaysia (SPRM) Selangor menahan empat kakitangan di sebuah hospital di negeri ini kerana disyaki meminta dan menerima suapan antara RM1,000 dan RM5,000 setiap seorang bagi kerja-kerja berkaitan pengurusan jenazah.Menurut sumber, dua suspek merupakan pembantu kesihatan dan dua lagi adalah penolong pegawai perubatan berusia antara 35 dan 41 tahun itu ditahan kira-kira 6 petang semalam di pejabat SPRM Selangor ketika hadir memberi keterangan.Katanya, kesemua suspek dipercayai telah meminta dan menerima wang suapan daripada individu tertentu sebagai balasan untuk pihak berkenaan terus mendapatkan kerja-kerja pengurusan jenazah bagi tempoh 2018 hingga 2021.Sementara itu, Pengarah SPRM Selangor Alias Salim mengesahkan penahanan tersebut dan berkata kes disiasat mengikut Seksyen 17(a) Akta SPRM 2009.Katanya tiga daripada suspek akan dibawa ke Mahkamah Majistret Shah Alam esok untuk mendapatkan perintah reman, manakala seorang lagi suspek yang merupakan penolong pegawai perubatan berusia 41 tahun akan dilepaskan dengan jaminan SPRM atas faktor kesihatan selepas memberi keterangan bagi membantu siasatan kes tersebut.Pada 27 Mei lepas, dua pembantu kesihatan masing-masing berusia 40 dan 42 tahun direman lima hari oleh SPRM bagi membantu siasatan kes sama.


Kes baru jangkau 19,800 jangkitan, korban Covid-19 rekod tertinggi sebanyak 257

Malaysia merekodkan kes baru sebanyak 19,819 menjadikan kes keseluruhan Covid-19 meningkat sebanyak 1,183,110.Selangor kekal mencatat kes harian tertinggi sebanyak 8,377 disusuli Kuala Lumpur (2,467), Kedah (1,371), Johor (1,162), Kelantan (1,003), Sabah (949), Pulau Pinang (867), Negeri Sembilan (800), Perak (662), dan Sarawak (552).Hanya Labuan (5) sahaja negeri yang mencatat kes satu digit hari ini.Negara juga mencatat sebanyak 12,704 kes sembuh menjadikan jumlah keseluruhan kes sembuh meningkat kepada 962,733.Kes aktif dengan kebolehjangkitan pula kini berjumlah 210,522.Dalam pada itu, 1,069 pesakit ditempatkan di unit rawatan rapi (ICU) termasuk 553 orang memerlukan bantuan alat pernafasan.Malaysia turut mencatat 257 lagi korban akibat Covid-19, menjadikan jumlah mangsa yang maut meningkat kepada 9,855.


Laporan akhir Jawatankuasa Khas Kabinet MA63 tidak akan didedahkan kepada umum

Kerajaan tidak berhasrat mendedahkan laporan akhir Jawatankuasa Khas Kabinet (JKK) bagi menyemak pelaksanaan Perjanjian Malaysia (MA63) kepada umum, kata Timbalan Menteri di Jabatan Perdana Menteri (Hal Ehwal Sabah dan Sarawak), Hanifah Taib.Beliau berkata keputusan itu dibuat selepas mengambil kira pelbagai aspek perundangan dan terdapat kandungan berhubung perkara-perkara yang sensitif.“Setakat ini kerajaan masih mengekalkan pendirian bahawa tiada keperluan untuk laporan ini didedahkan kepada umum.“Keputusan ini dibuat dengan mengambil kira pelbagai aspek perundangan, memandangkan isu, kandungan dan perbincangan yang direkodkan bersifat teknikal serta membabitkan perkara sensitif berstatus rahsia rasmi,” katanya di Dewan Rakyat hari ini.Beliau menjawab soalan Azis Jamman (Warisan- Sepanggar) yang meminta pendirian kerajaan sama ada akan mendedahkan laporan akhir JKK MA63 kepada umum.Bagaimanapun, Hanifah memaklumkan, kerajaan Perikatan Nasional (PN) masih meneruskan dasar-dasar yang diputuskan kerajaan Pakatan Harapan (PH) dan tidak sama sekali berniat untuk melengahkan masa berhubung keputusan yang dicapai Jawatankuasa Khas Kabinet terdahulu.Katanya, laporan akhir jawatankuasa perjanjian Malaysia (MA63) sudah dibentangkan kepada Jawatankuasa Khas Kabinet pada 18 November tahun lalu untuk dimuktamadkan keputusan menerusi laporan tersebut dan dibentang kepada jemaah menteri pada bulan Disember tahun sama.“Kemudian 15 Januari 2020 bersetuju supaya Jawatankuasa Khas Kabinet tersebut dibubarkan memandangkan objektif penubuhannya untuk mengkaji isu-isu pelaksanaan MA63 sudah pun tercapai.“Untuk tindakan selanjutnya jemaah menteri bersetuju pelaksanaan keputusan-keputusan yang dicapai oleh jawatankuasa kabinet tersebut akan dipantau melalui satu Majlis Khas dan dipengerusikan oleh perdana menteri.“Jemaah menteri dahulu turut bersetuju untuk menubuhkan sebuah agensi baru iaitu bahagian hal ehwal Sabah dan Sarawak di bawah Jabatan Perdana Menteri untuk mengurus Majlis Khas tersebut serta menyelaras perkara berbangkit dari Sabah dan Sarawak khususnya berhubung perjanjian 1963 (Sabah dan Sarawak).”Berhubung langkah berkesan bagi menangani kekurangan jawatankuasa tersebut dan jaminan majlis itu dapat mempercepatkan hak Sabah dan Sarawak, kata Hanifah kerajaan sentiasa melaksanakannya dengan berkualiti bagi memastikan jawatankuasa ini berfungsi dengan baik.“Dari segi keinginan melaksnakan yang terbaik, kita berusaha bersungguh-sungguh, ada perkara yang telah dilaksanakan dan ada juga dalam peringkat perbincangan dan Insya Allah, akan dilaksanakan secepat mungkin.”


Pemimpin PH akan bincang RUU anti lompat parti dengan PM

Pimpinan utama Pakatan Harapan (PH) akan mengadakan pertemuan segera dengan Perdana Menteri Ismail Sabri Yaakob bagi membincangkan rang undang-undang (RUU) anti lompat parti dan tiga perkara berkaitan memorandum persefahaman (MoU) antara PH dan kerajaan persekutan.Majlis Presiden PH dalam kenyataannya hari ini berkata PH berharap RUU tersebut akan dapat dibentang, dibahas dan diluluskan pada minggu pertama sidang Dewan Rakyat yang bermula 18 Julai ini.“Dengan meluluskan RUU ini maka 15 dari 18 Perkara dalam MoU di antara PH dan kerajaan persekutuan akan tercapai bersamaan dengan 83%,” katanya.Menurut kenyataan itu tiga perkara MoU yang masih perlu dilaksana adalah menetapkan had dua penggal atau 10 tahun bagi perdana menteri, membentang RUU perkhidmatan Parlimen dan meminda Peraturan-Peraturan Mesyuarat Dewan Rakyat.Menurut kenyataan itu, Majlis Presiden PH kecewa atas kegagalan kerajaan memanggil sidang khas Dewan Rakyat khusus untuk membentang Rang Undang-undang Anti Lompat Parti seperti yang telah dimaklumkan sebelum ini.Kenyataan Majlis Presiden PH berkenaan dikeluarkan secara bersama oleh Presiden PKR Anwar Ibrahim, Presiden Amanah Mohamad Sabu, Setiausaha Agung DAP Anthony Loke Siew Fook dan Presiden Pertubuhan Kinabalu Progresif Bersatu (Upko) Madius Tangau.Baru-baru ini Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata tiada keperluan untuk kerajaan mengadakan mesyuarat khas Parlimen bagi membentang dan membahaskan Rang Undang-Undang Perlembagaan (Pindaan) (No. 3) 2022 berkaitan peruntukan larangan ahli Dewan Rakyat bertukar parti.Wan Junaidi berkata sebaliknya RUU berkaitan peruntukan larangan itu akan dibentang dan dibahaskan pada Mesyuarat Kedua Penggal Kelima Parlimen Keempat Belas 2022 bermula 18 Julai, sebelum disembah maklum kepada Yang di-Pertuan Agong untuk pewarkahan dan pewartaannya.


Umno kalah kerana ditolak Melayu, bukan sabotaj, kata Noh Omar

Kekalahan teruk Umno dan Barisan Nasional (BN) pada Pilihan Raya Umum ke-15 (PRU15) yang berlangsung pada November tahun lepas bukan disebabkan sabotaj tetapi peralihan sokongan rakyat ke parti Melayu lain, kata Noh Omar.
Bekas pengerusi perhubungan Umno Selangor itu berkata, perkara ini adalah jelas apabila BN gagal meraih sebarang kerusi di tujuh negeri iaitu Kelantan, Terengganu, Kedah, Pulau Pinang Selangor, Perlis dan Melaka.
Katanya, ini membuktikan tuduhan terhadapnya sebagai seorang pengkhianat Umno sebelum dipecat keahlian adalah tidak masuk akal.
"Jika nak kata sabotaj parti, ini adalah rekod dalam sejarah perjuangan Umno, tujuh negeri tak menang (satu kerusi)," katanya dalam satu wawancara bersama Sinar Harian hari ini.
Pada masa sama, Noh turut mempersoalkan mengapa beliau dipersalahkan apabila BN tewas di Parlimen Tanjong Karang sedangkan Sabak Bernam yang calonnya merupakan ketua Umno bahagian juga mengalami nasib sama.
"Adakah Datuk (Abd) Rahman (Bakri) kalah kerana sabotaj? Mana logik dia?
"Di Bagan Datuk, presiden bertanding hanya menang (majoriti) 340 undi. Adakah berlaku sabotaj di Bagan Datuk?," soal Noh.
PRU15 turut menyaksikan Umno mengalami kekalahan paling teruk dalam sejarah parti itu apabila hanya berjaya meraih 26 kerusi Parlimen.
Namun begitu, Ahmad Zahid Hamidi enggan melepaskan jawatannya sebagai presiden parti meskipun disarankan beberapa pemimpin Umno lain, langkah yang sama dibuat oleh Najib Razak ketika parti itu tewas pada PRU14 pada 2018.
Pada Jumaat, Umno memecat Noh dan Khairy Jamaluddin manakala Hishammuddin Hussein dan tiga lagi pemimpin parti itu digantung keahlian selama enam tahun.
Menurut Noh, beliau dipecat selepas mencabar Zahid supaya memecat keahliannya apabila Majlis Kerja Tinggi (MKT) Umno membuat keputusan untuk menggantung keahliannya selama enam tahun.
Dalam pada itu, Noh menjelaskan, kekalahan Umno pada PRU15 adalah hasil daripada kebangkitan mengejutkan Perikatan Nasional (PN) didorong oleh semangat "Mat Kilau" dalam kalangan pengundi Melayu.
"Siapa sangka? Saya pun tak sangka PN capai prestasi luar biasa.
"Jadi sepatutnya Umno melihat ke hadapan, jangan cari salah sesiapa, panggil duduk.
"Ini pecat sana pecat sini, tuduh sabotaj dan pengkhianatan. Itu sebab saya lega bila tiada lagi dalam Umno," tambahnya.


Faham-faham sahajalah keputusan PAU

Perhimpunan Agong Umno (PAU) berakhir dengan kesudahan yang tidak berkesudahan.Fokus ucapan berkisar kepada nostalgia kononnya Umno masih “abang besar” dalam politik Malaysia.Umno tidak lagi berada di persimpangan jalan. Ia kini tiba di penghujung jalan.Di depannya ada sungai, dan di sebelah sungai adanya bayang-bayang PKR yang turut menuntut kerusi perdana menteri.Di belakangnya ada jambatan yang dibina bersama PAS yang tersambung dengan Bersatu.Jambatan ini selamat untuk digunakan pada Pilihan Raya Umum ke-15 (PRU15), tetapi semasa PAU, Umno memberikan bayangan bahawa jambatan ini ingin dibakarnya serta-merta.Umno membuat keputusan Barisan Nasional (BN) akan bertanding bersendirian.Umno turut menuntut PAS untuk menyatakan pendirian, sama ada memilihnya atau Bersatu.Umno tetap memutuskan hubungan dengan Bersatu dan tidak mengizinkan PAS berkawan dengan parti pimpinan Muhyiddin Yassin itu.Sebenarnya PAS sudah berulang kali membuat keputusan untuk bersama Umno.Umno sahaja yang belum membuat keputusan mahu bersama PAS atau tidak.PAS tidak meletakkan syarat mahupun memberi kata dua kepada Umno meskipun timbul surat menyokong Anwar Ibrahim menjadi perdana menteri daripada Presiden Umno Ahmad Zahid Hamidi sendiri.Tetapi Umno ingin mencampuri urusan PAS untuk berkawan dengan pihak lain.Begitulah ego abang besar yang ditunjukkan.Semasa PAU, ada mana-mana pimpinan yang berbicara mengenai soal strategi untuk menang PRU15?Yang diutarakan ialah Umno mahu memutuskan hubungan dengan Bersatu dan juga PAS, sekiranya parti Islam itu terus bersama Perikatan Nasional (PN).Yang tidak dibicarakan ialah bagaimana strategi ini menguntungkan Umno dan BN.Mampukah BN memenangi 112 kerusi tanpa parti-parti komponen di Sarawak dan Sabah? Mampukah Umno menang 80 kerusi berdepan tiga penjuru dengan PN dan Pakatan Harapan(PH)?Mampukan MCA dan MIC membawa undi untuk memenangkan BN?Jawapan semuanya ada di depan mata.Umno menggelarkan dirinya sebagai parti induk.Tetapi strategi bertanding bersendirian menjauhkan mereka daripada kerusi perdana menteri ataupun menjadi parti terbesar di dalam kerajaan.Apakah semua tindakan ini adalah untuk memenuhi harapan beberapa orang kepentingan agar jajaran politik baru dapat dibentuk selepas PRU15?Mengapa persoalan ini penting?Ini kerana hanya dengan itu, tawar-menawar dapat dijalankan ketika pembentukan kerajaan selepas PRU15 termasuklah jumlah kerusi Kabinet, portfolio menteri dan mungkin juga permintaan untuk pengampunan Diraja.Yang pasti, bukan demi rakyat, ataupun Umno mahupun BN.Jadi, semua ini demi siapa?Faham-faham sahajalah.


Top Glove diarah saring lebih 2,000 pekerja tinggal luar kawasan PKPD

Top Glove Corporation Bhd (Top Glove) diarah melakukan  saringan Covid-19 ke atas 2,263 pekerjanya yang tinggal di luar kawasan Perintah Kawalan Pergerakan Diperketatkan (PKPD) dan perlu menjalani kuarantin selama 14 hari.Menteri Kanan (Kluster Keselamatan) Ismail Sabri Yaakob berkata langkah itu bagi mengelak penularan wabak tersebut di kawasan komuniti.“Sebelum ini, mereka ada asrama pekerja lelaki serta perempuan dan rumah yang disewa di kawasan yang dikenakan PKPD tetapi ramai juga pekerja tinggal di tempat lain. Jadi kita sudah arahkan syarikat buat saringan kepada pekerja ini dan dikuarantin.Penduduk di kawasan sekitar tidak perlu bimbang sebab pekerja Top Glove disaring dan ditempatkan di pusat kuarantin,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.Ismail Sabri berkata kesemua pekerja Top Glove yang positif Covid-19 dihantar ke hospital manakala yang negatif dikuarantin di hotel yang telah ditetapkan iaitu Hotel Gold Coast, Kelang Sentral dan stadium di Pandamaran.Dalam pada itu, Ismail Sabri berkata sebuah pasukan petugas diwujudkan bagi menyelaras gerak kerja melibatkan proses saringan, kuarantin dan penutupan kilang Top Glove dianggotai Majlis Keselamatan Negara (MKN) peringkat Selangor, Jabatan Kesihatan Negeri Selangor, Pejabat Dearah Klang, Majlis Perbandaran Klang dan Ibu Pejabat Polis Daerah Klang.“Pihak kerajaan khususnya Kementerian Kesihatan dan pasukan Task Force khas yang ditubuhkan akan sentiasa memantau dan membuat penilaian dari semasa ke semasa.Penduduk di kawasan sekitar tidak perlu bimbang sebab pekerja Top Glove disaring dan ditempatkan di pusat kuarantin,” katanya pada sidang media perkembangan Perintah Kawalan Pergerakan Pemulihan (PKPP) di sini hari ini.Kerajaan juga mengarahkan 28 kilang syarikat itu ditutup secara berperingkat bagi membolehkan pekerja menjalani saringan serta proses kuarantin dan sehingga semalam 20 kilang ditutup, tujuh kilang ditutup hari ini dan satu lagi kilang akan menyusul (ditutup),” katanya.Beliau berkata sehingga 24 November, sebanyak 5,795 ujian saringan dilakukan daripada 11,215 jumlah keseluruhan pekerja dan seramai 2,684 kes positif di kawasan PKPD direkodkan.“Semalam, jumlah kumulatif kes di seluruh negara adalah sebanyak 2,188 dan daripada jumlah itu, 1,623 kes direkodkan di Selangor dan sebanyak 1,511 merupakan kes positif Covid-19 daripada kluster yang melibatkan kilang Top Glove.Jumlah kes di kilang Top Glove merupakan penyumbang jumlah tertinggi kes Covid-19 di Selangor dan seluruh negara,” katanya.


Angka korban gempa bumi di Turkiye, Syria cecah 33,000

Pasukan penyelamat mengeluarkan lebih ramai mangsa yang terselamat daripada runtuhan, hampir seminggu selepas gempa bumi paling teruk melanda Turkiye dan Syria, sambil pihak berkuasa Turkiye berusaha mengekalkan ketenteraman di seluruh zon bencana dan memulakan tindakan sewajarnya ke atas bangunan runtuh.
Jumlah korban di kedua-dua negara itu akibat gempa bumi dan gempa susulan besar minggu lalu meningkat melebihi 33,000 dan akan terus meningkat, dengan harapan untuk mencari lebih ramai mangsa yang terselamat semakin tipis. Ini merupakan gempa bumi paling dahsyat di Turkiye sejak 1939.
Penduduk yang kehilangan tempat tinggal di bandar Kahramanmaras di Turkiye, berhampiran pusat gempa, berkata mereka memasang khemah sedekat mungkin dengan kediaman mereka yang rosak atau musnah bagi mengelakkan mereka dirompak.
Sementara itu, Presiden Turkiye Recep Tayyip Erdogan berikrar untuk memulakan pembinaan semula dalam masa beberapa minggu.
Erdogan berkata demikian ketika diminta mengulas mengenai rancangannya susulan gempa bumi ketika beliau bersiap sedia untuk berdepan pilihan raya negara yang dijangka paling sukar sepanjang dua dekad mentadbir negara itu.
Di Syria, bencana melanda paling teruk di barat laut yang dikuasai pemberontak, menyebabkan lebih ramai kehilangan tempat tinggal biarpun sebelum ini mereka terus dihimpit akibat perang saudara selama sedekad.
Wilayah ini menerima sedikit bantuan berbanding kawasan yang dikuasai kerajaan.
“Kami setakat ini mengecewakan rakyat di barat laut Syria,” tulis Ketua Bantuan Pertubuhan Bangsa-bangsa Bersatu Martin Griffiths di Twitetr dari sempadan Turkiye-Syria, di mana hanya satu pintu sempadan dibuka untuk penyaluran bekalan bantuan PBB.
"Mereka betul-betul berasa disisihkan," kata Griffiths, sambil menambah bahawa dia memberi tumpuan untuk menanganinya dengan pantas.
Lebih enam hari selepas gempa pertama melanda, pekerja kecemasan hanya menemui sedikit mangsa yang masih terperangkap dalam runtuhan rumah yang menjadi kubur kepada ribuan mangsa terkorban.
Di bandar Antakya di selatan Turkiye, sepasukan penyelamat China dan bomba Turkiye menyelamatkan Malik Milandi warga Syria berusia 54 tahun selepas terperangkap hampir 156 jam dalam runtuhan.
Beberapa bangunan yang tidak runtuh di jalan utama menuju ke bandar, salah satu lokasi paling teruk terjejas di Turkiye mengalami retakan besar. Trafik kadang-kadang terhenti apabila pasukan penyelamat meminta supaya senyap bagi mengesan mangsa yang masih hidup di bawah runtuhan.


Naib presiden Warisan umum keluar parti

Naib Presiden Warisan Peter Anthony mengumumkan keputusannya untuk keluar parti sekali gus menubuhkan parti baru.Anthony yang merupakan ahli Dewan Undangan Negeri (Adun) Melalap itu turut dipetik Bernama, mengatakan parti yang bakal ditubuhkan itu akan bekerjasama dengan kerajaan negeri di bawah Gabungan Rakyat Sabah (GRS).Pada 14 Disember, Mahkamah Sesyen Kuala Lumpur mengarahkan Anthony yang juga bekas menteri pembangunan infrastruktur Sabah ketika Warisan menerajui kerajaan negeri untuk membela diri terhadap pertuduhan menggunakan dokumen palsu berhubung kontrak kerja penyelenggaraan dan perkhidmatan Sistem Mekanikal dan Elektrikal (M&E) di Universiti Malaysia Sabah (UMS), tujuh tahun lalu.Hakim Azura Alwi membuat keputusan itu selepas mendapati pihak pendakwaan berjaya membuktikan kes prima facie terhadap Anthony, 50, di akhir kes pendakwaan.Mahkamah menetapkan 3 hingga 7 Januari 2022 untuk tertuduh membela diri.Mengikut pertuduhan, Anthony, sebagai pengarah urusan Syarikat Asli Jati, didakwa memalsukan surat pejabat timbalan naib canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.Anthony didakwa mengikut Seksyen 468 Kanun Keseksaan yang memperuntukkan hukuman penjara hingga tujuh tahun dan denda, jika sabit kesalahan.


Kes harian lepasi 3,600 jangkitan

3,683 kes baru Covid-19 direkodkan menjadikan jumlah keseluruhan kes sebanyak 2,750,516.Pesakit yang sembuh pula mencatat 4,322 kes hari ini menjadikan jumlah keseluruhan kes sembuh sebanyak 2,677,406.Dalam pada itu, kes yang memerlukan rawatan di unit rawatan rapi (ICU) adalah sebanyak 288 kes di mana 216 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 162 kes di mana 75 adalah kes Covid-19.Dari 3,683 kes harian yang dilaporkan pada hari ini, 56 kes (1.5%) adalah daripada Kategori Tiga, Empat, dan Lima, dan 3,627 kes (98.5%) lagi adalah terdiri daripada Kategori Satu dan Dua.


Patuhi keputusan pucuk pimpinan mengenai peruntukan kerusi, kata Asyraf

Pengagihan kerusi Pakatan Harapan (PH) dan Barisan Nasional (BN) dalam menghadapi Pilihan Raya Negeri (PRN), harus diserahkan kepada kebijaksanaan kepimpinan tertinggi parti.
Ketua Sekretariat Kerajaan Campuran Asyraf Wajdi Dusuki berkata semua pihak, harus akur dengan hasil kesepakatan dalam mesyuarat agihan kerusi yang lalu, yang dimuktamadkan.
“Semua orang boleh minta, tapi akhirnya kita sepakat dalam mesyuarat, kita serahkan kepada kebijaksanaan kepimpinan tinggi parti dan dalam mesyuarat juga kita bersetuju dan akur dengan apa sahaja keputusan, sebab 99.7% (agihan kerusi) sudah selesai.
“Jadi tiada isu sebenarnya, biasalah mungkin yang akan minta dan sebagainya itu cuba-cuba nasib saat akhir, daripada presiden masing-masing,” katanya selepas mengadakan tinjauan mesra penerimaan bas elektrik dan merasmikan program MARA Brew 23, di Ibu Pejabat Mara di Kuala Lumpur hari ini.
Asyraf berkata demikian bagi mengulas mengenai kenyataan Ketua Pemuda Amanah bahagian Hulu Selangor Abdul Mun'im Roslin, yang meluahkan rasa tidak setuju dengan hasrat Umno untuk bertanding di Hulu Bernam dan Batang Kali, iaitu kerusi Dewan Undangan Negeri (DUN) di bawah Parlimen Hulu Selangor.
Abdul Mun'im dalam kenyataannya, turut menuntut Umno untuk memberikan sekurang-kurangnya satu kerusi di antara Hulu Bernam dan Batang kali.
Kerusi DUN Hulu Bernam kini disandang oleh Rosni Sohar dari BN-Umno manakala DUN Batang Kali pernah disandang oleh BN-Umno, sebelum dikalahkan kali pertama oleh Bersatu pada Pilihan Raya Umum ke-14.
PRN Selangor membabitkan 56 DUN, manakala negeri lain yang terlibat ialah Pulau Pinang, Negeri Sembilan, Kedah, Kelantan dan Terengganu.


Permohonan baru Geran Khas Prihatin dibuka hingga 31 Julai

Tempoh pendaftaran bagi pemohonan baru Geran Khas Prihatin (GKP) 4.0 akan dibuka mulai 15 hingga 31 Julai, 2021 secara dalam talian, kata Menteri Kewangan Tengku Zafrul Tengku Abdul Aziz.Beliau berkata menerusi proses pendaftaran baru ini, sebahagian kalangan perusahaan kecil dan sederhana (PKS) mikro yang berstatus tidak lulus dan belum menerima GKP masih diberi ruang supaya mengemukakan permohonan untuk dibuat verifikasi semula.“PKS mikro yang layak untuk GKP 4.0 adalah perniagaan yang menepati kriteria PKS mikro dan juga berdaftar dengan Suruhanjaya Syarikat Malaysia, pihak berkuasa tempatan atau Lembaga Hasil Dalam Negeri setakat 30 Jun, 2021,” katanya dalam kenyataan pada Khamis.Beliau berkata bayaran daripada peruntukan GKP 4.0 berjumlah RM1 bilion itu akan dibuat pada September 2021 iaitu sebanyak RM500 dan November 2021 berjumlah RM500 melibatkan penerima GKP sedia ada dan juga pemohon yang baru diluluskan.Zafrul berkata penerima GKP sedia ada tidak perlu membuat sebarang permohonan.“Secara keseluruhan, jumlah peruntukan yang telah dan akan disalurkan kepada hampir satu juta PKS mikro di bawah GKP semenjak Covid-19 melanda negara adalah RM6.1 bilion.“Kerajaan berharap agar bantuan langsung berterusan yang disalurkan kepada PKS mikro ini akan meringankan beban mereka, terutama perniagaan yang masih tidak dibenarkan beroperasi pada ketika ini,” katanya.


Tidak wajar calonkan Anwar sebagai PM sebelum kes serangan seksual selesai, kata Bersatu

Bersatu hari ini membantah langkah Pakatan Harapan (PH) yang mencalonkan Anwar Ibrahim sebagai calon perdana menteri, memetik kes serangan seksual presiden PKR itu terhadap bekas pembantu penyelidiknya.
Dalam sebuah kenyataan, Ahli Majlis Pimpinan Tertinggi Bersatu Dr Abdul Latiff Ahmad berkata seorang pemimpin yang menghadapi tuduhan salah laku seksual di mahkamah  perlu menarik diri dari sebarang pilihan raya atau jawatan kerajaan sehingga selesai kes mahkamah tersebut.
“Ini adalah untuk memastikan hanya pemimpin yang bersih dan bermoral tinggi memegang jawatan kerajaan yang penting bagi memelihara keyakinan umum dan reputasi negara.
“Oleh demikian, adalah mengejutkan dan amat tidak wajar bagi PH untuk mencalonkan Anwar sebelum selesainya kes mahkamah saudara Yusoff Rawther terhadap beliau.”
Muhammed Yusoff Rawther, yang merupakan bekas staf pejabat Anwar di Bukit Gasing, Petaling Jaya, memfailkan saman terhadap presiden PKR itu menuduhnya melakukan serangan seksual pada Oktober 2018, beberapa hari sebelum ketua pembangkang itu memenangi Pilihan Raya Kecil Port Dickson.
Yusoff turut mendakwa beliau mengalami trauma fizikal, psikologi dan sosial yang serius akibat kejadian itu.
Latiff juga berkata PH perlu mengkaji semula pencalonan Anwar sebagai perdana menteri.
“Mereka perlu menghormati proses pilihan raya negara dengan memastikan semua calon, terutamanya calon PM adalah bersih dan penuh integriti.
“Sehingga mahkamah tinggi memberi suatu keputusan dalam kes Yusoff, Anwar tidak layak dinamakan calon perdana menteri Malaysia.”
Baru-baru ini, Yusoff memenangi saman fitnah terhadap setiausaha akhbar Anwar berhubung dakwaan serangan itu, di mana Mahkamah Sesyen Shah Alam memerintahkan Tunku Nashrul Tunku Abaidah membayar kos RM200,000 kepadanya.
Nashrul juga diarahkan menyatakan permohonan maaf secara terbuka kepada Yusoff berhubung kenyataan media pada 2019, di mana beliau menafikan insiden serangan yang didakwa berlaku di pejabat Anwar.
Yusoff kemudiannya berkata kemenangan tersebut membuktikan beliau di pihak yang benar dan turut membersihkan namanya.